Ai‘ta! » Trouz e Plouared evit bezañ klevet !\nDa geñver lid-digoradur ti-gar Plouared, dimeurzh noz, eo deuet stourmerien ha mignoned strollad Ai’ta! da embann o fulor ruz. Rak ur wech c’hoazh e vez graet goap ouzh ar vrezhonegerien gant an SNCF hag ar bolitikerien. Gant an oberenn difeulz-mañ e fell d’ar merc’hed hag ar paotred o rochedoù orañjez embann sklaer ne tegemerint ket ne vefe ket eus ar brezhoneg en tiez-gar pe e vefe graet outi ur yezh estren, evel e raktres an SNCF, gant asant Gérard Lahellec, besprezidant rannvro Breizh e-karg eus an treuzdougen.\nEeun eo ar pezh a c’houlennomp : panelloù divyezhek a c’heller ober ganto aes, lec’h ma vo par-ouzh-par an div yezh (memes titouroù, memes ment ha memes skritur). Gwir eo kement-mañ e rannvroioù all en Europa gant ouzhpenn ur yezh. Sevel a ra ivez strollad Ai’ta! a-enep ar fed e vefe bet kaset gant an archerien tri stourmer pa ne felle dezho nemet bezañ klevet ha doujet gant ar pennoù bras a oa war al lec’h.\nAbaoe kazi dek vloaz e vez kaset lizhiri, lakaet emgavioù hag aozet oberennoù pedagogel gant ar strollad evit ma vo eus ar brezhoneg en tiez-gar hag en trenioù e Breizh. En aner : nac’h a ra an SNCF hag an dilennidi klevet ar goulenn-se. Gant a bep seurt binviji trouzus eo deuet stourmerien Ai’ta! betek Plouared dimeurzh eta. War-bouez ur banell divyezhek e kartoñs bet staget ouzh talbenn an ti-gar a-raok al lid ne oa tamm ger ebet e brezhoneg. Goap ur wech c’hoazh setu eo krog ar stourmerien da embann a-bouez penn o c’hoant, harpet gant a bep seurt binviji trouzus (kafar keginañ, vuvuzela…). War-zu sal ar gouelioù int bet goude-se, lec’h ma oa da vezañ profet ur banne. Nac’het o deus an dilennidi ez afent e-barzh hag o deus goulennet gant an archerien stankañ dezho an hent kousto pe gousto. D’an archerdi eo bet kaset tri den, a oa o klask mont-tre, evit bezañ goulennataet, met o welet ne oa seurt da rebech outo int bet laosket da vont tro 7e noz.\nEmbann sklaer a ra strollad Ai’ta! ne vo ket laouen ma talc’her d’ar goaperezh a ra an SNCF ha d’an dister a youl a zo gant an dilennidi. Brezhoneg penn-da-benn eo a fell deomp : panellerezh divyezhek klok ha par-ouzh-par ; brezhoneg er mekanikoù : kemennoù dre gomz divyezhek ; lakaat en a-raok an implijidi a ouife brezhoneg. Fellout a ra deomp gwelet hor yezh o vevañ, ha ne c’hell bezañ gwir nemet ma vez gwelet er vuhez foran, evel ur yezh evel ar re all. N’eo ket ken disheñvel ar stourm-se ouzh an hini a oa bet gwechall evit derc’hel ti-gar Plouared ha gwelet an TTB o chom a-sav en ti-gar-se : doujañ ouzh ar Vretoned, o bro hag o identelezh. Ma talc’h an SNCF hag an dilennidi da vezañ bouzar e ranko an oberennoù disentiñ kregiñ en dro.\n« Trouz evit digoradur ti-gar Plouared\nEmvod Ai’ta! Treger digwener e Lannuon »


Originale 11. Bella Ciao (Versione bretone di Gwenaëlle Rempart)\nUr mintin em eus dihunet\nhag an alouber am eus kavet.\nO partizan em gas ganit\ndre ma on da varvel.\nMar marvan evel ur partizan\nret eo dit em interiñ.\nTe a'm interi war ar menez\nda skeud ur vleuñvenn vrav.\nHag ar re holl a dremeno\na lavaro "bleuñv vrav eo!"\nBleuñv ar partizan eo,\nbleuñv ar partizan eo\nmarvet evit ar frankiz\nmarvet evit ar frankiz!


Amédé Ardoin (1898-1942) a oa un akordeoñser louizianat er Stadoù Unanet. Gwelet eo evel krouer an doare zydeco. Gantañ e sone ar violoñser Dennis McGee. En Kerzu 1929 e voe sonenrollet ganto c'hwec'h kanaouenn c'hallek en Orleañs Nevez. Ur morian e oa (The First Black Zydeco Recording Artist hervez a lenner war e bladennoù). Mab-kuñv e oa d'ur sklav.\nPa varvas, e 1941 pe 1942, da 44 bloaz, met n'ouzer ket pegoulz resis, na pelec'h, e voe lakaet e toull ar re baour. Mervel yaouank a reas eta, diwar ur gwallzarvoud hervez lod, diwar an naplez hervez lod all, komzet e voe ivez eus ul lazhadenn abalamour da liv e groc'hen, pe d'ur soner gwarizius.\nHiriv e larer e varvas en ospital Pineville en Alexandrie, d'ar 4 a viz Du 1941, diwar ur c'hleñved ha ne bareed ket en amzer-se.\nAdtapet diwar « https://br.wikipedia.org/w/index.php?title=Amédé_Ardoin&oldid=1738196 »\nKemmoù diwezhañ degaset d'ar bajenn-mañ d'an 3 C'hwe 2017, da 19:28.


Tauon - Wikipedia\nTauon (pe Lepton Tau, Rannig Tau, Tau), τ- an arouez anezhe, eo an anv roet da rannigoù elfennel negativel o bec'h, hervez patrom standard fizik ar rannigoù. Kavet e voent etre 1974 ha 1977 gant ar fizikour stadunanat Martin Lewis Perl hag e genseurted.\nEvel ar c'hwarkoù, an elektron, ar muon, hag an neutrinoioù ez int lod eus familh al lepton.\nAr memes perzhioù fizikel ha reoù an elektronenn he deus an dauonenn, daoust da houmañ kaout ur mas (≈1777 MeV.c-2) tri mil pemp kant gwech brasoc'h : se zo kaoz e vez graet elektronenn dreistpounner anezhi ivez. Ur spin 1/2 he deus ha berr-kenañ eo he buhez : 2,8×10-13 s. Un neutrino — aroueziet ντ — a vez kevelet outi.\n↑ Aroueziet e vez τ+ an eneptauon, an eneprannigoù positivel o c'harg unanet ouzh an tauon.\n↑ Tapet e voe Priz Nobel ar Fizik gantañ e 1995 evit ar gavadenn-se.\nAdtapet diwar « https://br.wikipedia.org/w/index.php?title=Tauon&oldid=1599418 »\nDernière modification le 5 Du 2014, à 11:44\nKemmoù diwezhañ degaset d'ar bajenn-mañ d'an 5 Du 2014, da 11:44.


Eon (douarouriezh) - Wikipedia\nAn eon eo ar prantad amzer douarouriezhel hirañ implijet gant an douarourien. Rannet eo istor an Douar e pevar eon : an Hadean (betek - 3,6 miliard a vloavezhioù), an Arkean (-3,6 Mbz betek -2,5 Mbz), ar Proterozoeg (-2,5 Mbz betek -542 milion a vloavezhioù 'zo) hag ar Fanerozoeg (adalek -542 vloaz 'zo).\nMont a ra meur a hoalad douarouriezhel da ober un eon. Rannet int d'o zro e marevezhioù douarouriezhel zo rannet e grezioù douarouriezhel. Emaomp hiziv e-barzh an eon fanerozoek, an hoalad kenozoek, ar prantad neogenek hag ar grez holoken.\nPoent zo bet, ne oa ken un eon estreget ar Fanerozoeg : ar Rakkambrian. Deut eo an hoaladoù anezhañ, anvet an Hadean, an Arkean, hag ar Proterozoeg, da vezañ eonoù nevez e diwezh an ugentved kantved.\nDont a ra ar ger eon eus ar ger gresianek aiôn (αιον) a dalvez peurbadelezh\nsetu amañ da-heul da betra e tenn rizenn an amzerioù douarouriezhel\nAdtapet diwar « https://br.wikipedia.org/w/index.php?title=Eon_(douarouriezh)&oldid=1825362 »


Kerzu 2016 : un emgav a-feson - Ti Douar Alre\n17 Kerzu 2016\nKerzu 2016 : un emgav a-feson\nTost an hanter ag ar studierion é heuliiñ ar c'hentelioù sizhuniek pe/hag ar sonerion dibabet gete lakaat o anv evit unan ag ar stajoù savet get Kreizenn ar sonerezh hengounel o deus en em dolpet e Ti Douar Alre d'ar sadorn 17 a viz Kerzu. Un digarez evit ober gwelloc'h anaoudegezh an eil get egile, evit ranniñ oberiantiz hag ampartiz; un degouezh a-feson c'hoazh da deurel ur sell àr-dreñv àr an trimiziad tremenet ha da lakaat ar gaoz, get ar stummerion a oa eno, da gomz ag an danvez da vout degaset a-hed ar miziadoù da zonet. Ur gaoz digor ha diardoù he deus diskouezet pegen plijet e oa an holl, pegen prest en em gaver da vonet pelloc'h get an hent, da gemer perzh e tresoù kinniget. Ken plijus eo bet en em gavet 'vel-se ma c'heller soñjal e vo savet arre abadennoù hañval kent diwezh ar blezad stummadur-mañ.


Samourai - Wikipedia\nSamourai gant e hobregon, e 1860.\nTomoe Gozen – Merkit daou gleze ar samourai, unan hir hag unan berr\nSamourai (侍 pe 武士) zo ur ger japanek a vez graet eus ur brezelour, eus ar seurt a zo bet e penn Japan e-pad 700 vloaz.\nEvit ar wech kentañ e oa deuet ar ger war wel en Xvet kantved. Eus ar ger "saburau" e teu da lavaret eo : « servijout ». Ledanaet eo bet an implij abaoe ar marevezh Edo, tro 1600. A-raok e veze anvet ar vrezelourien gant an termenoù mono no fu (betek an VIIIvet kantved, ha da c'houde bushi (武士), a dalvezont « den armet ».\nAn termen buke a gaver gwezhoù zo ivez : tennañ a ra da noblañs al lu bakufu, pa veze graet gant an termen kuge da envel noblañs al lez. Da vare marevezh Kamakura (1185–1333) e oa deuet ar vukeed war wel.\nNe oant ket ofiserien enoret betek re, ne oant ket Shogun kennebeut. Ar Samouraied a zo bet kadourien enoret evit bezañ kalonek, leal hag a-wechoù dre o zonkadur skrijus. Tres an arozed engounel Japanaat a vez warno gant perzhioù mat nemetken hag a vez roet vel skouer da dizout gant an holl.\nAn diforc'h bras a vez etrezo hag an Arozed d'eus ar c'hornôg a vez war penaos e echu o buhez. Ar gadourien Samourai o d'eus echuet o buhez evit an darn vrashañ anezho war un emgann kollet pe un ampoent reuzus. Met dirak kement-mañ o zoare kalonek da vont e-tal o zonkadur a vez bamus evit ar bobl Japanaat. Mojenn ar re Samourai a vez dedennusoc'h dezho 'vit istor an ofisourien trec'h d'o holl enebourien.\nArabat chom sac'het gant ur skeudenn a gadourien nemetken pa vez kaoz d'eus ar re Samourai. Pa vez mare ar peoc'h, chom a reont stag d'eus un doare bevañ o vont etrezek ar peurvad, hep klask mont war hent ur vuhez hiniennel e koust an dud all. Labouret e veze ganto war ar skrivañ barzhonegoù, al livañ da skouer. Setu penaos ez int deuet da vezañ skeudenn arouezius bro Japan o klask bezañ ar bobl wellañ e touez ar re all. Bamet ez eo hiziv an deiz c'hoazh pobl Japan gant ar re Samourai. O anavezout a sikouro da gompren gwelloc'h ('vit un nebeut) tro-spered ar Japaniz. Mojenn ar 47 ronin, istor Tomoe Gozen hag ar samouraied all a vag hag a gendalc'ho da vagañ ha da aweniñ.\nMaouezed ivez a oa samourai, hag ouzhpenn difenn perc'henniezh o gwaz (p'o devoa unan) a raent ; stourm en emgannoù a raent ivez, evel Tomoe Gozen (Itron Tomoe) en XIIvet kantved, Itagaki (Itron Hangaju) en XIIIvet kantved, Yamakawa Futaba (1844-1909 a-douez kalz anezho.\nAr seizh Samourai gant Akira Kurosawa (1954)\nAr Samourai gant Jean-Pierre Melville (1967)\nGhost Dog, hent ar samourai gant Jim Jarmusch (1999)\nAr Samourai diwezhañ gant Edward Zwick (2003)\nShogun, romant gant James Clavell\nOne Piece, Eiichirō Oda.\nKenshin, Nobuhiro Watsuki\n''Shogun : Total War''\n''Shogun : Total War 2''\n''Way of the Samurai''\n''Way of the Samurai 2''\n''Way of the Samurai 3''\n''Way of the Samurai 4''\n(en) Sato, Hiroaki. Legends of the Samurai. New York : Abrams Press, 2012 (ISBN 978-1-59020-730-7)\n↑ (en) Stephen Turnbull, Samurai Women 1184-1877, Osprey Publishing, 2012 (ISBN 978-1-78096-333-4)\n↑ (en) Szczepanski, Kallie, A Long History of Japanese Women Warriors, ThoughtCo, 25 Eost 2020\nAdtapet diwar « https://br.wikipedia.org/w/index.php?title=Samourai&oldid=1902428 »\nKemmoù diwezhañ degaset d'ar bajenn-mañ d'an 13 Mae 2021, da 17:24.


Gorread 187.37 km²\nPoblañs 151 725\t(12/2008)\nStankted 810 annezad/km²\nKod post 14401-14482\nEvit pellgomz (0)331\nKarterioù 16 Ortsteile (karter)\nBourc'hvestr Jann Jakobs abaoe 2002\nStrollad politikel SPD / Die Linke (amzeriad 2002/2010)\nKastell Sanssouci, palez hañv Friedrich II Prusia.\nPotsdam a zo ur gêr e reter Alamagn ha kêr-benn land Brandenburg eo. Emañ er mervent da Verlin, war vord ar stêr Havel. E 2008 e oa war-dro 150 000 den o chom e Potsdam. E Potsdam e veze roueed Prusia o chom betek 1918. Meur a savadur zo eus an amzer-se, evel Kastell Sanssouci.\nAn ti-kêr kozh (Altes Rathaus)\n2 Monumantoù ha lec'hioù dibar\n4 Tud vrudet bet ganet e Potsdam\nDiell eus 993 ma weler an anv Potzupimi (Potsdam)\nSoñjal a reer e voe savet Potsdam en Xvet kantved. Anv a voe graet eus ar gêr evit ar wech kentañ e 993. Bihan e chomas betek ma voe dibabet evel annez gant Friedrich Wilhelm Iañ e 1660. Dibabet e voe ivez evel kêr-annez gant familh roue Prusia. Lod brasañ savadurioù brudet Potsdam a voe savet da vare ren Friedrich der Große . Palez Sanssouci eo ar savadur brudetañ a gaver e Potsdam. E-keit ha ma oa Berlin kêrbenn ofisiel Prusia, ha goude-se hini ar Reich, e chomas al Lez e Potsdam. E 1918 e voe lemet an titl an eil penngêr digant Potsdam, pa roas an impalaer Wilhelm II e zilez.\nE Potsdam e voe aozet an abadenn progapaganda nazi kentañ d'an 21 a viz Meurzh 1933 gant Joseph Goebbels. Anavezet eo dindan an anv Devezh Potsdam.\nE miz Ebrel 1945 e voe bombezet kalz Potsdam gant ar Vreizhveuriz, neuze e voe distrujet lod brasañ kreiz-kêr istorel hag ivez an dielloù broadel.\nGant gouarnamant Republik Demokratel Alamagn e voe dibabet diskar lod brasañ ar savadurioù a denne da soudardegezh Prusia, neuze e voe diskaret ur bern savadurioù istorel. Da vare moger Berlin e oa peg Potsdam ouzh harz kornôg Berlin. Goude ur pennad e voent dispartiet da vat. Ur wech adunvanet Alamagn e voe lakaet Potsdam da gêrbenn land Brandenburg.\nKuzuliadeg Potsdam, d'ar 25 a viz Gouere 1945 ma weler a-gleiz da zehou : Winston Churchill, Harry S. Truman ha Jozef Stalin\nMonumantoù ha lec'hioù dibar[kemmañ | kemmañ ar vammenn]\nPalez Sanssouci (savet gant Knobelsdorff evit Friedrich II)\nKastell Cecilienhof ma voe aozet Kuzuliadeg Potsdam e 1945\nKarter istorel savet diwar ar stil nederlandat\nStudioioù sinema Babelsberg (UFA) e Potsdam-Babelsberg\nTour-arvestiñ Einstein, savet e 1920\nAlexander-Newski-Gedächtniskirche (iliz Sant Aleksandr-Nevsky)\nIliz Sant Nikolaz (Nikolaikirche), savet gant Schinkel\nSioux Falls, SUA, 1990\nOpole, Polonia, 1973\nPerugia, Italia, 1990\nBobigny, Frañs, 1974\nJyväskylä, Finland, 1985\nBonn, Nordrhein-Westfalen, 1988\nLuzern, Suis, 2002\nTud vrudet bet ganet e Potsdam[kemmañ | kemmañ ar vammenn]\nMikhaïl Grabovski, c'hoarier hockey\nStefanie Stappenbeck (1974-), aktorez\nHilla Wobeser, luc'hskeudennerez\nAdtapet diwar « https://br.wikipedia.org/w/index.php?title=Potsdam&oldid=1951459 »


MLK-Gwened – Page 2 – Moneiz Lec’hel Klokaat Keodedel Korn-bro Gwened\nTiriad an etrekumuniezh o tont eo: “Mor Bihan – Tolpad Gwened” hag a strollo Tolpad Gwened ha kumuniezhioù kumun Gourenez Rewiz hag hini al Loc’h.\nPerak an tiriad-se?\nPeogwir e klot gant un diazad bevañ da gentañ. Da c’houde eo un takad lec’h ma vo muioc’h-mui a servijoù foran (kirri-boutin, lastez, dour ha yac’husaat, …). Ur vro etre an arvor hag an argoet eo ivez. Pouezhus eo an douristelezh e lec’hioù zo ivez. Da ziwezhañ eo dre ma klot gant tiriadoù ar raktresoù moneiz lec’hel e-kichen: Ar Galais e bro-Ploermael, Kistreberzh, Ar Roc’h Bernez hag An Alre.\nAuthor gersanPosted on 28 October 2016 24 June 2017 Categories ekonomiezh lec'hel, raktres, tiriad\nPeseurt anv evit hor moneiz?\nKroget eo ar preder! Aozet e vo meur a emvod evit termeniñ penaos e vo dibabet anv ar moneiz. Un mare e vo evit pep hini da gemer perzh en un doare fetis evit krouiñ ar moneiz. Pep hini a c’hell ober kinnigoù. Graet e vo an dibab en un doare demokratel asambles gant an holl dud o d’o c’hoant reiñ o ali.\nAmañ e kavit ar c’hinnigoù bet dastumet dija.\nE pad miz Genver ez eus bet dibabet 6 anv en o zouez.\nDeuit da votiñ evit ho anv muiañ-karet!\nd’ar Sadorn 28 a viz Genver 2017 etre 10eur ha krezteiz hanter\ne ti kevredigezhioù Sine\nForom Sokial Lec’hel ar Mor-Bihan\nKinniget e vo anv anvioù rakdibabet. Un tabout a vo goude-se. Etre 11eur 45 ha 12eur30 e c’hello pep hini votiñ evit an anv ar blij ar muiañ dezhi/dezhañ.\nDa 12eur45 e vo roet da c’houzout an anv dibabet da vat!\nA hed an devez e c’hellit kejañgant moneizoù lec’hel ar Mor-Bihan war o stand. (etre 10 eur ha 6 eur noz e kantin ar vourc’h).\nProgram an abadenn evit dibab an anv\nProgram FSL 2017\n[hizivaet d’ar 24 a viz Genver 2017]\nAuthor gersanPosted on 28 October 2016 13 February 2018 Categories kevredigezh2 Comments on Peseurt anv evit hor moneiz?\nSetu logo MLK-Gwened. Diskouezh e ra kartenn an tiriad dibabet evit ar moneiz lec’hel: kumunioù ar gumuniezh nevez (“Mor Bihan – Tolpad Gwened”).\nDegas a reomp da soñj eo MLK-Gwened ur gevredigezh rakskeudennadur. Dougen a ra ar raktres moneiz lec’hel met da get ez aio pa vo lañset ar moneiz. D’ar mare-se e vo graet gant ul logo all ha dreist holl gant an anv a vo bet dibabet evit ar moneiz. Termenet e vo un identelezh grafek ivez. Ul lec’hienn internet nevez a vo krouet hag ar bilhiji nevez a vo lakaet war wel…\nAuthor gersanPosted on 25 October 2016 24 June 2017 Categories kevredigezh


Abrege eus an Aviel/Chapistr 26 - Wikimammenn\nAbrege eus an Aviel/Chapistr 26\n◄ Evit ar Lun Fasq Evit ar Meurs Fasq Evit sul ar C’hasimodo ►\nEvit ar Meurs Fasq.\nJESUS a apparissas d’e Zisquibien goude e Resurrection, hac a lavaraa dezo : ar peoc’h ra vezo gueneoc’h ; disquez a reas dezo ar gouliou eus a zaouarn, eus e dreit hac eus e gostez sacr. Explica a eure dezo ar Scritur santel e pehini e oa parlantet anezàn, hac e ajoutas penaus e oa ret e andurze hac e ressuscitze an trede deiz ha ma vize prezeguet ar binigen ha remission ar pec’hejou en e Hano d’an oll nationou eus ar bed.\nSant Lucas, Ch. 24.\nMeditation voar ar pemp Gouli.\n1 P. Gouliou hor Salver a so ur sujet a fizians evit ar bec’herien pere a zezir en em gonvertissa.\nAh ! chelaouit petra lavar e-unan deoc’h ho Salver carantezus hac ho Pastor mad : Da glasq ar bec’herien eo oun deut. Ne fell quet din maro ar pec’her, mæs e gonversion. Muy a joa a vezo en Eê voar ur pec’her pehini a ra pinigen eguet voar naontec ha pevaruguent just.\nEn em dennit er Gouli eus e gostez, hac e lavaro deoc’h : ene paour, ha c’hoant am be-me das condaouni, goude ma em eus scuillet bete ar berad diveza eus va goad evidoud ? Va divrec’h a so astennet, va c’hostez ha va c’halon a so digor evit da receo.\nCredit parfet en deus Jesus ur gouir volonte d’ho savetei, car ne zesir netra gant muy a ardeur eguet silvidiguez an oll. Map den ne d’eo disquennet eus an Eê voar an douar, ha ne d’eo maro, nemet evit hor savetei ; hac ouspenze hor silvidiguez a so ar recompans eus e labourou, hac ar gonsolation eus e boaniou.\nCredit certen penaus an defaut a fizians e madelez an Autrou-Doue, a ve ur pec’het brassoc’h eguet hoc’h oll disurzou assambles. Hac e tremense ho pec’hejou e nombr hac e grevusdet an oll grimou a so bet hac a vezo biquen commetet voar an douar, e vadelez a so c’hoas brassoc’h, e vadelez a so infinit. Jesus-Christ en deus satisfiet evidoc’h : appliquit deoc’h ar satisfaction-ze dre ur guir gonversion : detestit ho pec’hejou gant ur gouir glac’har, ha bezet assur eus ar pardon anezo.\n2 P. Ne deus netra consolantoc’h evit ur C’hristen mad, eguet contempli gouliou hor Salver. Eno e quef e gonsolation en e oll boaniou hac afflictionou. Eno e tesq anduri pep tra dre exempl Jesus-Christ. Pa consider ar pez en deus souffret e Salver dre garantez evitàn, e cred penaus ne all quet anduri avoalc’h evit disquez ive dezàn e garantez hac e anaoudeguez-vad. Contant en em gaf ha leun eo a joa e creis ar boan, ar baourente, ar c’hlênvet, an humiliationou, ar chroasiou, abalamour ma en em vel hènvel ouz Jesus crucifiet, ha ma esper penaus goude beza bet lod en e souffransou voar an douar, en devezo ive lod eus e c’hloar ebars en Eê.\nPeguer consolant ha peguen dous a vezo da ur C’hristen pehini en e vuez en devezo bet dalc’het un devotion special evit ar pemp gouli, hac en devezo grêt e bossibl da imita e Salver crucifiet, peguen dous, emoun-me, e vezo dezàn en heur ar maro quemer e grucify etre e zaouarn ha mervel ous e gontempli ? Pebes fizans n’en devezo-èn quet é Croas Jesus-Christ, en e C’houliou sacr hac er goad precius en deus scuillet evitàn !\nAdtapet diwar « https://br.wikisource.org/w/index.php?title=Abrege_eus_an_Aviel/Chapistr_26&oldid=94982 »\nKemmoù diwezhañ degaset d'ar bajenn-mañ d'an 8 Du 2016, da 17:32.


Pajenn:Perrot - Bue ar Zent.djvu/790 - Wikimammenn\nPajenn:Perrot - Bue ar Zent.djvu/790\nEntanet gant karante Doue, en em droas kement gant ar beden ha gant an oberou mat ma oa skouer holl vugale e oad.\nDa ugent vla, e wiskas saë menec’h sant Bazil, ha souezus e oa gwelet pegen brao e ouie reizan e vue war genteliou Jezuz-Krist. Bale rê diarc’hen hanv-goanv ; ne zebre ket a gig, ha n’eve ket a win, nemet pa veze gourc’hemennet d’ezan ; betek e varo e kastizas e gorf gant eur saë reun ; gant skoazel e vamm vat, ar Werc’hez Vari, e c’hallas miret gwerc’h, hed e vue, lilien e c’hlanded.\nKen bras oa ar vrud eus e ouiziegez hag eus e zantelez ma oe laket, yaouank c’hoaz, en penn manati Byten ha goude en hini Vilna ; ac’hane, da eiz vla ha tregont, e oe grêt d’ezan pignal war gador arc’heskob Polotsk.\nEn amzer-ze, holl c’halloud an ifern a oa ’n em savet da ziframman he bugale digant Hon Mamm Zantel an Iliz.\nEvel eur pastor mat, Josaphat n’en devoa preder nemet gant silvidigez an denved a oa fiziet ennan. Embann a rê n’hall bezan nemet eun Iliz, hag eo Iliz Rom, ha hi hepken, gwir Iliz Jezuz-Krist ; labourât a reas eus e holl nerz da drei an heretiked hag ar chismatiked warzu Kador sant Per. Ne baouezas ket eur pennad, dre e skridou, da zispenn ar geier savet eneb d’ar pab. Ober a reas gwellan m’hallas evit lakat da ’n em glevet Iliz ar zav-heol ha hini ar c’huz-heol. Kement a gristenien reuzeudik a digasas war an hent mat, ma oe lezhanvet gant an heretiked ha gant ar schismatiked « Duchokhrat » , da lavaret eo, laer an eneou. Al lezhano-ze ne rê ket kalz a boan d’ezan, ha lavaret a rê : « Ma c’hellfen laerez hoc’h eneou d’ec’h holl, evit o c’hinnig d’an Otrou Doue, neuze e vefen laouen. »\nTud fall, o welet ar gwir fe o c’honid kement hag a rê, ec’h eas droug enne eneb Josaphat. Eun de, pa oa oc’h ober tro e eskopti, e sailhjont war an ti oa diskennet ennan, en Vitepsk, hag en em lakjont da skei war gement hini a gavent. Neuze, an arc’heskob santel, ken sioul ha tra, a deuas d’o c’hât hag a lavaras : « Ma bugale, perak e skoet gant tud ma zi ; ma ho peus droug ouzin, setu me aman. »\nChom a rejont sebezet ! daou aneze a youc’has ’velkent : « Dao d’an hini a zo evit ar pab ! » Unan a zarc’haoas eun tôl gantan war e dâl ; egile a faoutas d’ezan e benn gant eun tôl bouc’hal. Ar merzer a gouezas a-hed e gorf d’an douar, beuzet en e wad : nerz awalc’h en devoe, koulskoude, d’ober sin ar groaz, hag en eur lavaret ar geriou-man : « O ma Doue ! » e tremenas.\nNeuze ar vuntrerien a laeras kement tra a oa er palez,\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/790&oldid=141099 »


Renée Conan - Wikipedia\nRenée Conan a zo bet ganet e 1938 en Oriant. He zad a oa ezel eus an FFI. Dont a ra da vezañ hi ezelez eus ar Strollad Komunour Gall (SKG pe PCF) e 1956. Kregiñ a ra, adalek 1960, gant ar stourm evit ar maouezed o vont da ezelez eus ar Planning familial. "Boest lizhiri" ha "dougerez malizennoù" eo ivez evit an FLN.\nKelennerez war al lizhiri eo en Oriant adalek 1961. Goude bezañ bet tapet he C'hAPES e 1970 ganti ez aio da gelennerez e Naoned, a-raok distreiñ d'an Oriant.\nPa grog an SKG da dagañ ar "Gevredigezh evit ar Vignoniezh etre Bro-C'hall ha Sina" ("Amitiés franco-chinoises"), e lec'h ma 'z eo he engouestlet ivez, e tibab rentañ he c'hartenn eus ar strollad. Tost ouzh an tu-kleiz pellañ eta, ez eo-hi engouestlet-kenañ er stourmoù e-pad Mae 68. D'ar mare-se eo e tizolo an ekologouriezh ivez. Dont a ra da vezañ ezelez eus Mignoned an Douar ha da stourm a-enep an holl raktresoù kreizennoù nukleel e Breizh. E 1981 ez embann gant Annie Laurent ""Femmes de Plogoff"" e ti-embann La Digitale.\nE-touesk krouerien strollad Ar Re C'hlas emañ e Breizh. Kuzulierez ti-kêr e voe en Oriant hag ivez kannadez e Parlamant Europa adalek 1991. Mervel a reas e miz Gouere 1992.\nA-hed he buhez e chomas he c'halon tomm ouzh Breizh koulz hag ouzh he yezh, ha liammañ a rae en un doare sklaer ar stourm evit gwirioù Breizh, ar stourm evit gwirioù ar maouezed hag ar stourm evit difenn an endro.\nAdtapet diwar « https://br.wikipedia.org/w/index.php?title=Renée_Conan&oldid=1585229 »\nKemmoù diwezhañ degaset d'ar bajenn-mañ d'an 2 Eos 2014, da 14:38.


Post labour Animatourien ha stajidi DABU\nDeiziadoù 24/07 --> 30/07/2022\nLec’h Ar Roc'h-Jëody (22450)\nImplijer Ti ar C'hoadoù\nKefridi Ni zo o klask war-lec'h animatourien DABU evit buheziñ ar c'hamp vakañsoù "Kaïak e Bro-Dreger", azalek ar 24 betek an 30 a viz Gouere er Roc'h-Jeody. Degemeret vo 24 bugel etre 8 ha 12 bloaz. Graet e vo kaiak goude merenn gant ar vugale : ar c’hentelioù vo kaset gant kreizenn kanoe ar Prajoù. Ar skipailh buheziñ a raio war-dro ar vuhez pemdez. Ar pal a vo lakaat ar vugale da dremen vakansoù plijus en natur. Kousket vo e teltennoù, aozet vo boued gant ar vugale, kaset vo beilhadegoù d’an noz. Pinvidik eo al lec’h : moaien vo da gas ur bern c’hoarioù en natur ha da vont da bourmen gant ar vugale e-kichen ar ster Yeodi. Implijet vo al lec’h hag ar c’hoad evit ober c’hoarioù bras tro dro d’ar C’hastell Du. Ur bern c’hoarioù diwar-benn istor al lec’h vefe da ijinañ ha da gas.\nDoare den Kasit deomp ho CV ma z'oc'h dedenet : klask a reomp tud menet da vevañ a-stroll, leun a startijenn ha plijet da gontañ ar gaoz e brezhoneg. Degemeret vo tud gant an DABU klok pe tud o tremen ar staj DABU\nGopr 50 € brut dre zevezh\nEvezhiadennoù 7 devezh labour + 1 devezh prientiñ\nMont e darempred gant Aziliz Cornec - Renerez ar c'amp ; cornecaziliz@hotmail.fr ; 06 37 57 39 36\nFichenn bet kemmet d’an 2022-06-23 10:47:25


(Adkaset eus Uttaranchal)\nUttarakhand (उत्तराखंड en hindieg), a oa anvet Uttaranchal etre 2000 ha 2006, zo unan eus stadoù India, en hanternoz ar vro.\nStad Uttaranchal a voe savet e 2000, diwar ul lodenn eus stad Uttar Pradesh ; hag adanvet e voe Uttarakhand e penn-kentañ 2007. Emañ Uttarakhand etre Tibet en norzh, Nepal er reter, stad Himachal Pradesh er gwalarn ha stad Uttar Pradesh er su.\nDehradun eo kêr-benn ar stad. En em astenn a ra Uttarakhand war 53 566 km² ha poblet eo gant 8 479 562 a annezidi (2001). Ur stad veneziek eo, war harzoù an Himalaya : ar menez uhelañ eo Nanda Devi (7816 m.). Emañ ar stêrioù Ganga ha Yamuna o tont eus skornegoù Uttarakhand, ha mont a ra pirc'hirined e-leizh da-vetek eien an div stêr sakr-se.\nAdtapet diwar « https://br.wikipedia.org/w/index.php?title=Uttarakhand&oldid=1636666 »\nKemm diwezhañ d'an 13 Ebr 2015 da 23:38\nKemmoù diwezhañ degaset d'ar bajenn-mañ d'an 13 Ebr 2015, da 23:38.


Saint-Thégonnec Loc-Eguiner | Un tamm kaoz gant ar vaerez\nUn tamm kaoz gant ar vaerez\nBuhez kêr > Ar c'huzul-kêr > Un tamm kaoz gant ar vaerez\nDeuet-mat oc’h e lec’hienn internet hor c’humun nevez !\nAn div gumun, Sant-Tegoneg ha Logeginer, o deus divizet en em vodañ evit stummañ kumun nevez Sant-Tegoneg Logeginer abaoe ar 1añ a viz Genver 2016.\nUr gumun gant 3 105 a annezidi ingalet war 5000 hektar, daou vourk, ur glad a-zoare a-fet an arkitektouriezh hag an natur, obererezhioù war dachenn an ekonomiezh hag ar c’henwerzh. Ha dreist-holl ur gumun gant e-leizh a gevredigezhioù, ouzhpenn 50, hag a ziskouez a-walc’h pegement a virvilh a zo gant he annezidi ha pegen brav e kavont bevañ asambles. Raktresoù bras (sevel ur skol nevez, advuheziñ eil pol kêr, ti ar yec’hed), renet gant skipailh an Ti-kêr, a laka youl ha nerzh hennezh war wel.\nGant al lec’hienn internet nevez-se e fell da skipailh an Ti-kêr ha da servijoù kêr reiñ talvoudegezh d’al lañs ha d’ar birvilh-se. Pa vezoc’h o follennata he fajennoù e weloc’h hor c’humun en un doare all : he endro, he c’hefridioù, he ferzhioù mat. Ur skeudenn eus hor c’humun eo al lec’hienn internet, met bez’ ez eo ivez un doare da gavout buan hag aes an titouroù ho pez ezhomm, pe e vefec’h o chom er gumun pe e teufec’h da welet anezhi hepken. En tu-hont da harzoù ar gumun, e ro deoc’h keleier diwar-benn identelezh ha plas Sant-Tegoneg Logeginer e-barzh Montroulez kumuniezh.\nDleet eo d’al lec’hiennoù internet bezañ bev ha cheñch dalc’hmat. Buhezegezh lec’hienn Sant-Tegoneg Logeginer a ziskouezo obererezh kêr, penaos ez a ar raktresoù war-raok, pegement a lañs a zo er c’horn-bro. Ken eeun ha tra, e servijo d’ar c’hevredigezhioù evit embann o c’heleier, hag e kemenno an abadennoù sevenadurel.\nUr verdeadenn vat a souetan d’an holl !\nMaerez Sant-Tegoneg Logeginer


Pajenn:Morvan - Buez ar Zent, 1894.djvu/541 - Wikimammenn\nPajenn:Morvan - Buez ar Zent, 1894.djvu/541\n3 a Eost\nmemor sant stephan\nmour d’ar garantez en doa evit hor Zalver, me a roaz digemer d’ezhan em zi, ha chom a eure ganen betek fin he vuez. He enterri a riz gant henor e kichen Stephan. Er memes leac’h ec’h enterriz c’hoaz va mab Abidas, a zo maro em raok d’ann oad a ugent vloaz. Korf hema a zo enn trede arched, hag enn arched-se e oue lakeat ive va hini-me goude va maro ; abalamour da ze eo ann huela. »\nHema a vouelaz gant ar joa oc’h he glevet, hag a lavaraz d’ezhan hasta klask ar relegou-ze. Ho c’hlask a reaz da genta dindan eur bern mein a ioa e kichen he iliz; mes eur manac’h santel a ziskleriaz d’ezhan, euz a berz Gamaliel, n’e ket eno edont. Neuze e lakeaz toulla enn eur plas all, hag heb dale e oue dizoloet ann tri arched hag eur mean hag a ioa skrivet varnhan, e lizerennou braz, ar pevar hano-ma : Stephan, Nikodem, Gamaliel, Abidas. Lusian a gasaz raktal ar c’helou-ze da\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/541&oldid=137761 »


Emañ Cymdeithas an Iaith, ar gevredigezh evit ar c’hembraeg, o paouez skrivañ da guzul kontelezh Ceredigion e kornôg Bro-Gembre evit ma vefe sevenet d’ur bromesa bet graet 10 vloaz zo. D’ar 25 a viz meurzh 2011 e sinas Ellen ap Gwynn, e penn ar strollad Plaid Cymru er c’huzul d’ar mare-se, m’en em engouestle da lakaat kembraeg da yezh labour ha yezh ofisiel ar c’huzul.\nDek vloaz war-lerc’h, ha hi arruet e penn ar c’huzul, ne c’hell nemet an emsaverien merzhout n’he deus ket dalc’het d’he fromesa. Padal e c’hellfe ur c’huzul kontelezh labourat e kembraeg nemetken. Hag an Cymdeithas da bediñ kuzul Ceredigion da gemer skouer diouzh hini Gwynedd, e norzh ar vro, hag a labour e kembraeg abaoe degadoù.\nGoulennet en deus Cymdeithas an Iaith gant Ellen ap Gwynn da lakaat deiziad e krogo ar c’huzul da labourat e yezh ar vro. Pe, d’an nebeutañ, da lakaat un deiziadur rakwelet evit mont betek an ofisielded.\nHervez sondadeg 2011, 47,3% eus tud kontelezh Ceredigion a oar kembraeg.\nIllustration : Geograph (cc)


Hans Pleydenwurff - Wikipedia\nKroazstagadur ar C'hrist\nHans Pleydenwurff (hag ivez Pleidenwurff) (e-tro 1420 marteze a-walc'h e Bamberg - 9 a viz Genver 1472 e Nürnberg) a oa ul livour alaman.\nKazi sur e oa Kunz Pleydenwurff e dad, hag eñ livour ha maer darn-amzer e Bamberg. Hans a voe o chom e Nürnberg azalek 1457, hag eno e tiazezas un doare nevez da livañ, dindan levezon Azginivelezh Norzheuropa. Soñjal a reer e kelennas da Vichael Wolgemut.\nE vab, Wilhelm Pleydenwurff (1460-1494) e anv, a genlabouras gant Michael Wolgemut da sevel koadengravadurioù Kronikenn Nürnberg. Ur mab all dezhañ, Sebald e anv, en em stalias en Eisleben, ne ouezer ket pe vicher a rae.\nHochaltar (stern-aoter), Santez Elisabeth e Breslau (1462, hiziv an deiz er Germanisches Nationalmuseum, Nürnberg)\nPoltred Georg Graf Löwenstein, Bamberg (Germanisches Nationalmuseum)\nKalvarienberg Georg Graf Löwenstein, Bamberg (Germanisches Nationalmuseum)\nStern-aoter, Klarissenkirche Bamberg (Staatsgalerie Bamberg)\nHofer Altar, 1465, Sant Michaelis e Hof, abaoe 1811 en Alte Pinakothek, München\nKreuzigung (kroazstagadur) (1470, Alte Pinakothek, München)\nAdtapet diwar « https://br.wikipedia.org/w/index.php?title=Hans_Pleydenwurff&oldid=1457106 »\nKemmoù diwezhañ degaset d'ar bajenn-mañ d'an 3 Ebr 2013, da 23:33.


Buhez ar Sent/1894/Rok - Wikimammenn\nBuhez ar Sent/1894/Rok\n◄ Gouel Maria-Hanter-Eost Rok Joachim ►\nar c’houezekved devez a viz eost\nAr zant-ma ioa ganet e Monpellier, hag a oue goestlet d’ar Verc’hez gant he vamm kerkent ha ma teuaz er bed. He dud a ioa pinvidik, mes ho c’holl a reaz abred. Neuze, o veza n’en doa na breur na c’hoar, e verzaz dre guz ar muia ma c’hellaz euz he zanvez, ha goude beza lezet ann nemorant etre daouarn eunn eontr, d’ezhan, ec’h en em viskaz evel eunn den hag a zo o vont da bardouna, hag e skoaz etrezek Rom.\nO veza erruet enn eur gear euz ann Toskaan, e klevaz lavaret edo ar vosenn eno, ha raktal ec’h en em ginnigaz da zuperior ann hospital evit entent ouz ar rea ioa taget gant ar c’hlenved-se. Petra bennag ne oa c’hoaz nemed ugent vloaz, ec’h en em istime euruz abalamour ma c’helle riskla he vuez he-unan evit ober vad d’he nesa. Chom a rea noz-deiz var dro ar re glanv evit ho louzaoui, dresa ho gueleou ha pourvei d’ho holl ezommou. Evel eunn eal oa enn ho zouez, hag ar guel hebken anezhan a laouenea ho c’haloun. Evit ac’hano, ne esperne netra evit dousaat ho foan ; mes er memes amzer ne ehane da bedi evitho ha da gomz d’ezho euz a Zoue hag euz a zilvidigez ho ene.\nAr Zant a reaz goudeze Sezeenn, e Rimini, e Rom hag e Plezans, al labour a drugarez en doa great da genta enn Toskaan. Rak, d’ar mare-ze ar vosenn a bourmene enn Itali euz ann eil kear d’eben, enn eur gas d’he heul e peb leac’h ar spount hag ar maro, ha Rok a rede ato var he lerc’h evit tenna euz a dre he skilfou ar muia ma c’hellje a dud. Doue a ziskouezaz dre eleiz a viraklou pegement e plije d’ezhan karantez he zervicher, hag ar Zant a bareaz eur maread tud, hag a ioa dija prest da vervel, enn eur ober hebken sin ar groaz varnho.\nAbarz ar fin e kouezaz klanv he-unan enn hospital Plezans. Eur gouli heuzuz a zavaz enn he c’har, hueloc’h eget penn he c’hlin, hag ar gouli-ma a leske kement ma n’oa ket evit miret da grial avechou. Neuze e kuiteaz ann hospital gant aoun da zieza ar re all, hag ec’h en em dennaz var bouez eur vaz betek eul lochenn a gavaz enn eur c’hoat tost da gear.\nDoue n’hen lezaz ket eno enn abandoun, hag a lakeaz eur feunteun da redet e kichenik he lochenn ; rak dare oa gant ar zec’hed. Ouspenn-ze, eur c’hi a deue diou vech bemdez da zigas d’ezhan eunn tamm bara.\nAr c’hi-ma a ioa da eunn Aotrou divar dro. Eunn devez m’edo ann Aotrou-ze oc’h taol, e oue souezet-maro o velet he gi o lammet da gregi enn tamm bara a ioa ganthan enn he zorn, hag o vont goudeze er meaz gant ann tamm bara en doa paket. Ar c’hi a reaz ar memes tra antronoz da lein ha da goan. Raktal ann Aotrou a gredaz ne veze ket roet a voued aoualc’h d’ezhan, ha setu hen da skandalat he zervicherien. Mes ar re-ma a respountaz en deveze ato da zibri leiz he gof. O klevet ar respount-se, ann Aotrou a oue souezetoc’h eget biskoaz, hag antronoz all setu hen ha mont he-unan var-lerc’h he gi, goude m’oa bet adarre o kerc’hat eunn tamm bara er zal.\nErruout a eure evelse er c’hoat dirak lochenn Rok, hag eno e velaz he gi o kinnig ann tamm bara d’ar Zant enn eur zoubla he benn, ha Rok o kemeret ar bara gant eunn dorn hag o vennigen ar c’hi gant he zorn all. Eunn hevelep burzud a lakeaz ann Aotrou d’ober he zonj dioc’htu da jom he-unan da zelc’her koumpagnunez d’ar Zant evit entent outhan ken na vije pare.\nDoue, evit guir, a roaz adarre ar iec’hed d’he zervicher enn eur lavaret d’ezhan distrei d’he vro. Rok a zentaz var ann heur ; mes, pa erruaz e Monpellier, ne oue anavezet gant den, ker chenchet oa ha ker paour oa guisket Pa oue goulennet outhan piou oa, ne falvezaz ket d’ezhan respount, kement a joa en devoa oc’h en em velet disprijet gant ann holl. Kemeret e oue eta evit eul lakepod, ha taolet enn eur prizoun tenval el leac’h ma tremenaz pemp bloaz, heb ken bevans nemed bara ha dour na ken guele nemed ann douar noaz. Mes gant ann dra-ze oa ato laouen : ar pez a rea d’ar gardian lavaret n’oa ket henvel ouz ann dud all. Mervel a eure leun a veritou er bloaz 1327, oajet a bemp bloaz ha daou-ugent pe var dro. Goude he varo e oue anavezet dre eur groaz ruz a ioa merket var he stomok hag a ioa deuet ganthan var ann douar. Sant Roka vez pedet dreist peb tra evit beza diouallet dioc’h ar vosenn ha dioc’h ann holl glenvejou speguz.\nPa viot galvet da veilla eunn den toc’hor bennag, pedit evithan ive evel a rea ar zant-ma evit ar re ma veze var ho zro, ha lakit-hen da ober bep ann amzer aktou a feiz, a esperans, a garantez, a gontrision hag a abandoun parfet etre daouarn ann Aotrou Doue. Mar d-eo re zempl evit ober ann aktou-ze a c’hinou, sikourit anezhan da vihana da lavaret a galoun, hag aliesa ma c’hello heb en em skuiza re, ann hanoiou santel a Jezuz, a Vari, a Joseph. Evelse ho nozvez veilla a vezo eunn nozvez hag a gounto dirak ho parner pa deui ive hoc’h heur da vont euz ar bed-ma.\nAdtapet diwar « https://br.wikisource.org/w/index.php?title=Buhez_ar_Sent/1894/Rok&oldid=29719 »\nKemmoù diwezhañ degaset d'ar bajenn-mañ d'an 31 Kzu 2011, da 16:00.


Marvailh an dluzhenn | IS-101\nAn istor-se ‘m eus klevet meur a wech, ijinet eo bet ha dibunet gant ur mignon din, den ar varvailhoú. Bebred e vez kontet tre en ur implijout ger a ger frasennoú heñvel-rik, met aliez e vez lakaet da heuliañ ur marvailh all diwar-benn tudennoú all pe get. Ha setu bremañ mouezh don ar paotr o kregiñ e-barzh:\nNe oa ket ma breur Yann ur merour kement-se ampart. Savet en doa ur pontig a-us ur gwaz-dour e-tal an ti-feurm. Pa oa o tremen ar pontig ur wech e oa un dluzhenn o lammat a-hed an gwaz-dour ha kouezhas war ar pontig.Dastumet en doa Yann an dluzhenn ha lakaet anezhi e-barzh ur siell, ur banne dour e-barzh. Lakaet en doa ivez un tamm geot e-barzh.\nTamm-ha-tamm en doa lakaet muioc’h a geot e-barzh ar siell, ha nebeutoc’h a zour. Aet kustumet al loen e giz-se da redek war al leton o heuliañ Yann evel ma vefe ur c’hi. Laouen e oa bepred an dluzenn hag a gare Yann hag ar vuhez war an douar. Nemet a-benn ar fin, pa oa o tremen ar pontig, he doa risklet, siwazh, ha kouezhet e-barzh an dour.\nHa setu penaos e oa bet beuzet an dluzhenn dre gwallzarvoud.\n1 réponse à Marvailh an dluzhenn\nFeñch dit :\n21/11/2015 à 13:18\nPlijout a ra ar sorbiennig-se kalz din. Hag-eñ e lavaras ho mignon deoc’h pelec’h en doa he c’hlevet ? Ur stumm anezhi a gaver e Nova Scotia e-touez ar c’houezelegerien, ha mard eo feal va c’houn din, eo skrivet ar stumm skoz-se en un dornskrid eus an XVI pe XVIIvet kantved. Dreist eo he lenn e brezhoneg avat. 🙂


Kartenn eus Filipinez, gant Luzon, enezeg Visayas ha Mindanao\nMindanao eo an eil enezenn vrasañ e Filipinez, gant ur gorread a 97 530 km² (an 19vet enezenn vrasañ er bed), poblet gant 21 968 174 a annezidi (e 2010). Davao eo ar gêr vrasañ.\nDave a ra ivez an anv Mindanao d’un enezeg, enni an enezenn anvet evel-se asambles gant inizi all, bihanoc’h, evel Tawi-Tawi pe Jolo. Menez Apo eo menez uhelañ Mindanao, gant 2 954 metr a uhelder, er su da gêr Davao.\nBras eo pouez al labour-douar e Mindanao ha dont a ra 80% eus produoù an douar e Filipinez eus an enezenn-se. Met daoust da se eo paour a-walc’h an dud enni.\nMeur a boblad a vev e Mindanao. An enezenn nemeti eo e Filipinez ma’z eus kalzik a vuzulmiz. Hogen relijionoù all zo ivez : animisted ha kristenien a gaver e norzh an enezenn.\nStrolladoù muzulmat zo bet, a bell zo, o stourm evit dizalc’hiezh Mindanao, evit en em zispartiañ diouzh ar peurrest eus enezeg Filipinez ma kaver kalz a gristenien. Hag a-hed an XIXvet hag an XXvet kantved n’eo ket deuet a-benn nerzhioù Spagn, ar Stadoù Unanet, Japan pe Filipinez da gaout an dizober eus ar strolladoù-se. An Talbenn Dieubidigezh Vroadel Moro hag an Talbenn Dieubidigezh Moro Islamour eo ar re anavezetañ eus ar strolladoù-se bremañ. Da-heul an emgannoù etre an talbennoù dieubidigezh, pe strolladoù armet all, hag arme ar stad ez eus aet ouzhpenn 100 000 den kuit eus Mindanao.\nAdtapet diwar « https://br.wikipedia.org/w/index.php?title=Mindanao&oldid=1862415 »


Robert Doisneau - Mirdi an arzoù-kaer e Kemper\nAze emaoc’h : Degemer Diskouezadegoù Diskouezadegoù tremenet Robert Doisneau\nRobert Doisneau, sell ur c’hwil\n16 Du 2018–22 Ebrel 2019\nE kenlabour gant an Atalier Robert Doisneau (Francine Deroudille hag Annette Doisneau)\nC’hoant en deus bet mirdi an arzoù-kaer e Kemper da lakaat war-wel ul luc’hskeudenner, Robert Doisneau, a zo brudet-mat e skeudennoù, met n’eo ket bet anavezet evel zo dleet c’hoazh.\nHennezh, e luc’hskeudennerez gantañ a-dreuz-skoaz, zo test eus ar vuhez pemdeziek, gant sell ur c’hwil hag a chom bepred war evezh eus traoù souezhus ha dic’hortoz. Diwar 120 kliched hag a zeu eus Atalier Robert Doisneau, un daou-ugent kliched vintage en o zouez, e kinniger deomp un diskouezadeg da vont tre e bed an arzour. Gant ar gevrenn « Le Merveilleux quotidien » e vez pedet ar weladennerien da adskoulmañ gant eeunded ha kaerder ar vuhez pemdeziek e Pariz hag en he bannlev dre un hentad ma kaver luc’hskeudennoù arouezel, evel ar Bouch dirak an ti-kêr.\nSouezhet e vo an dud, moarvat, gant ar re gouestlet da « Palm Springs 1960 », ur gelaouadenn sevenet evit ar magazin Fortune diwar-benn an tachennoù golf e-kreiz dezerzh Colorado. Neuze e veze implijet koc'hennoù liv gant Robert Doisneau evit resteurel endro faltaziek an oazis-se evit Amerikaned pinvidik war o leve.\nEvit klozañ an hentad, erfin, e tiskouezer war-dro ugent luc’hskeudenn tennet e Breizh. M’eo anavezet ar skeudennoù arouezel evel ar Vigoudenn e-harz an Tour Eiffel, e weler gant luc’hskeudennoù all e oa dudiet an arzour gant temoù hag a ziskouez e felle dezhañ lezel roudoù eus buhez pemdeziek an dud dister. Heuliadoù ar bloavezhioù 40 gouestlet d’an nezerezed ha d’ur botaouer-koad eus Gwareg a laka war wel, dreist-holl, arz Doisneau, evel ar re a oa bet kemeret e kêriadenn Tredudon, e-lec’h ma oa bet manifestadegoù gant ar beizanted er bloavezhioù 1960. Gouestlet en deus an arzour ivez un heuliad luc’hskeudennoù da bardon Fouenant, hag arabat ankounac’haat al luc’hskeudennoù vakañsoù ma oa aet e wreg da batrom poltredet war ar prim e-touez ar reier e Sant-Ke-Porzh-Olued e 1934.\nRobert Doisneau, un arzour troet-kenañ gant an dud, a zegas deomp ur bed espar ha barzhek n’eo ket digoulzet c’hoazh.\n450 000 koc'henn-orin… sed aze an hêrezh lezet gant Robert Doisneau (1912-1994) d’he merc’hed, Francine hag Annette, o deus kendalc’het hag a ver an Atalier Robert Doisneau en deiz hiziv evit talvoudekaat oberenn al luc’hskeudenner-se anavezet er bed a-bezh.\nHennezh, e luc’hskeudennerez gantañ a-dreuz-skoaz, zo test eus ar vuhez pemdeziek, gant e sell bouilh hag a chom bepred war evezh eus traoù souezhus ha dic’hortoz. Pesketaer skeudennoù, bigrier ar berrbad, leurenner ur c’hoariva poblek bihan, falstest, diaes eo gouzout piv e oa Doisneau….\nDiwar 130 kliched, un daou-ugent kliched vintage en o zouez, e kinniger deoc’h un diskouezadeg da vont tre e bed an arzour, dibar dre al luc’hskeudennoù a bep seurt produet gantañ, etre e labour dezhañ e-unan hag an urzhiadoù evit ar c’hazetennoù pe evit ar bruderezh.\nGwelet a reoc’h evel-se penaos e oa e « vuhez pemdeziek meurdezus », etre Pariz hag he bannlev (salioù 1 ha 2), e boltredoù sixties-kenañ eus Palm Springs hag ober a reoc’h anaoudegezh gant e gelaouadennoù graet e Breizh gant luc’hskeudennoù hag a zo diembann da vat evit lod (sal 2).\n« An disentiñ hag ar c’huriuziñ, gant an daou dra-se e vez maget ar vicher», Robert Doisneau.\nAr vuhez pemdeziek meurdezus\nEr vannlev su eo e reas Robert Doisneau e glichedoù kentañ – pavezioù, un dever gaz - dre ma oa re lent evit mont da-gaout an dud !\nE 1934 e labouras e labouradegoù Renault evel luc’hskeudenner, ul labour ma ne gave « netra plijadurus » met eno en doa desket diazezoù al luc’hskeudennerezh skeudennaouiñ. Dre ma ne oa ket aketus en e labour e voe skarzhet e 1939 ha mont a reas da luc’hskeudenner dizalc’h, en ur ziorren un doare luc’hskeudenniñ personeloc’h war dachenn Dor-bostern ar Pupli (La Poterne des Peupliers) hag ar mogerioù-kreñv.\nGoude bloavezhioù o klask en em zibab e-pad ar brezel, goude bezañ bet o labourat evel « falser teulioù ofisiel » er Rezistañs ha goude birvilh an Dieubidigezh, e voe hollbouezus e gejadenn gant ar skrivagner Blaise Cendrars. Asambles o doa embannet al levr « Bannlev Pariz » e 1949, un dibab tost da 150 skeudenn tapet e-pad ar pemzek vloaz kentañ ma oa bet Doisneau oc’h ober e vicher. Meur a dem a oa lakaet war wel : ar voused, ar garantez, ar sulvezhioù hag ar gouelioù, an dudiamantoù, al labour, an tiez-annez…\nKrouiñ a reas ur rouedad keneiled evitañ neuze ma oa ur plas bras gant Jacques Prévert ha kregiñ a reas da zaremprediñ bed an tavarnioù asambles gant Robert Giraud a vroudas anezhañ da blediñ gant an dud a-gostez : an dud tatouet, bed ar sklankerien hag an noz…\nArabat e vefe, gant al luc’hskeudennoù personel-se, ankounac’haat an holl labour graet diwar c’houlenn hag a ya d’ober kalon e obererezh ha mammenn bennañ e c’hounidigezh. Sellet en doa Doisneau outañ e-unan bepred evel ul luc’hskeudenner skeudennaouer. E 1946 e oa krog da labourat gant an ajañs Rapho a zeuas da vezañ ar skigner brasañ a-fet kenedouriezh al luc’kskeudennerezh, « denelour » evel ma lavarer. Betek dibenn e vuhez e kenlabouras Doisneau gant an ajañs-se. Eviti e reas labourioù a bep seurt, adalek ar c’helaouadennoù betek ar poltredoù, ar skeudennaouiñ hag ar bruderezh, en ur dremen dre a bep seurt teulluc’hskeudennoù.\nEn ur blegenn ma rae berzh ar magazinoù, ar c’helaouennoù hag ar c’hazetennoù goude ar brezel e savas kalz a skeudennadurioù evit ar c’hazetennoù, kazetennoù engouestlet hag ivez « Le Point » renet gant Pierre Betz pe « Point de vue-Images du monde » renet gant Albert du Plécy pe c’hoazh « Vogue » a c’hropras anezhañ etre 1949 ha 1951. Etre ar bloavezhioù 1960 ha 1980 e sikouras « La Vie ouvrière », sizhunieg ar CGT, ha « Paris Match » a-wechoù met kalz nebeutoc’h.\nJust goude ar brezel e voe lakaet luc’hskeudennoù Doisneau war wel en embannadurioù hag e diskouezadegoù er bed a-bezh. Goude ur mare reuz-direuz, e krogas Doisneau d’ober berzh bras en-dro e dibenn ar bloavezhioù 1970 ha muioc’h-mui betek e varv, ar pezh a lakaas anezhañ da vezañ al luc’hskeudenner gall brudetañ eus e rummad.\nSouezhet e vo ar weladennerien boas ouzh al luc’hskeudennoù gwenn ha du eus bannlev Pariz gant an 30 kliched e liv tapet gant Doisneau evit ar magazin amerikan Fortune e 1960. Ne oa ket diegi gant al luc’hskeudenner, koulskoude, da implijout al liv. « Ma vije da adober e rajen pep tra en-dro e liv » emezañ e 1982 met lavaret a rae pegen ker e oa tennañ luc’hskeudennoù liv ha pegen diaes e oa mirout anezho.\nP’en doa santet e oa chomet un tamm war-dreñv e bed al luc’hskeudennerezh gall ha pa n’en doa labouret gwech ebet en estrenvro ez eas kuit pell diouzh Pariz, da New York da gentañ aliet gant e vignon Maurice Baquet, ha goude da zezerzh Colorado pa oa bet goulennet outañ tapout luc’hskeudennoù eus an tachennnoù golf a oad o sevel. Teuler a rae ur sell leun a fent, lemmoc’h eget boaz, war an Amerikaned pinvidik, hedro o obererezhioù, en oaziz a veze graet Palm Springs anezhañ.\nAr skeudennoù-se ankounac’haet e-pad pell amzer a oa bet adkavet un nebeud bloavezhioù zo e dielloù Fortune ha souezhet e vezer gant ar modern ma’z int ha gant flemmusted drant Doisneau a wele, evit ar wech kentañ, ur bed iskis e-lec’h ma sante un tamm e oa un den « arallvro » anezhañ.\nDoisneau, ur sell war Breizh\nTro hor bo en diskouezadeg da ginnig tost da 30 kliched tapet e Breizh gant al luc’hskeudenner, lod anezho n’int ket bet diskouezet gwech ebet hag a zo bet dibabet war plankennoù-stok gant sikour an Atalier Robert Doisneau.\nDiaes eo lavaret e oa tomm Doisneau ouzh Breizh, evel ma oa ouzh al « Lot » pe an « Dordonha » hag a veze darempredet ingal gantañ. Deuet e oa da Vreizh dreist-holl evit respont da urzhiadoù gant kazetennoù, ha pa chomfe da sklaeraat c’hoazh perak en doa tapet luc’hskskeudennoù zo.\nUn dra zo sur : e 1935 en doa tremenet e vakañsoù e Breizh gant e bried Pierrette nevez-euredet gantañ. Distreiñ a reas da Aodoù-an-Arvor e 1942 evit abegoù dianav : daoust hag ur gazetenn he doa goulennet digantañ sevel ur gelaouadenn ? Hag evit abegoù personel e oa ? Luc’hskeudennet en doa gwell pe well, bepred, ur botaouer-koad eus Lanniskad, e-kichen Gwareg, pa oa bet sachet e evezh gant talfas hennezh par d’un delwenn gant Giacometti. Adimplijet e oa bet al luc’hskeudennoù eus pardon Intron-Varia Garvez e Leskoed-Gwareg e 1946 evit golo ar magazin Bref a oa ennañ ur pennad gouestlet d’ar pardonioù breizhat, skrivet gant Jean Oberlé.\nE 1944 e voe sachet e evezh gant pardon Santez Anna Fouenant, ken tomm ouzh kalon livourien vreizhat evel Alfred Gwilhoù.\nE 1964, evit respont d’ur goulenn gant kazetenn ar c’hKHL (Kengevread hollek al labour), La Vie ouvrière, en doa graet un droiad etre Rosko, Kastell-Paol ha Karaez evit kemer klichedoù eus emvodoù dalc’het gant ar sindikadoù hag eus feurmoù e Menez Are.\nE 1966, erfin, e savas ur gelaouadenn e Pont-‘n-Abad : gant e zaoulagad bouilh, digor-bras gantañ en doa bet plijadur moarvat o welet div Vigoudenn gozh en o frenestr.\nKalz a dud en hon touez a zalc’h soñj eus ar skeudenn arouezel, etre hengoun ha modernelezh, eus ar Vigoudenn o klask mont e-barzh he Ford Vedette war ar blasenn Bienvenüe, e Pariz, da vont da vakañsiñ war an aod e Breizh.\nImage 1 war 11 Robert Doisneau (1912-1994) - Les Frères, rue du Docteur Lecene, 1934 - 28.4 x 37 cm © Atelier Robert Doisneau\nImage 2 war 11 Robert Doisneau (1912-1994) - Fouesnant, 1944 - 40 x 30 cm © Atelier Robert Doisneau\nImage 3 war 11 Robert Doisneau (1912-1994) - Le Regard oblique, Paris, 1948 - 29.8 x 35.5 cm © Atelier Robert Doisneau\nImage 4 war 11 Robert Doisneau (1912-1994) - La Dernière valse du 14 juillet, Paris, 1949 - 33.5 x 38.5 cm © Atelier Robert Doisneau\nImage 5 war 11 Robert Doisneau (1912-1994) - Le Baiser de l'Hôtel de ville, Paris 1950 © Atelier Robert Doisneau\nImage 6 war 11 Robert Doisneau (1912-1994) - Le Cadran scolaire, Paris, 1956 - 24.5 x 28.2 cm © Atelier Robert Doisneau\nImage 7 war 11 Robert Doisneau (1912-1994) - Bigoudène, Place Bienvenue, aout 1959 - 30 x 40 cm © Atelier Robert Doisneau\nImage 8 war 11 Robert Doisneau (1912-1994) - Les Cygnes gonflables, Palm Springs, 1960 - 81 x 120 cm © Atelier Robert Doisneau\nImage 9 war 11 Robert Doisneau (1912-1994) - Voiture blanche et pinceau, Palm Springs, 1960 - 42 x 62 cm © Atelier Robert Doisneau\nImage 10 war 11 Robert Doisneau (1912-1994) - Promenade à cheval, Palm springs, 1960 - 42 x 62 cm © Atelier Robert Doisneau\nImage 11 war 11 Robert Doisneau (1912-1994) - Bigoudènes à Pont-l’Abbé, juin 1966 - 40 x 30 cm © Atelier Robert Doisneau


Pajenn:Inisan - Toull al lakez.djvu/55 - Wikimammenn\nPajenn:Inisan - Toull al lakez.djvu/55\nSant Gwevrog a oa c’hoaz o kentelia Per, pa deuas seiz heur da zon e bourk Ploueskat. D’an heur-ze eo ez a Biel ar c’hloc’her da zon an Angelus.\n— Evit trugarekaat Doue hag ar Werc’hez Vari, e vamm binniget, eme ar zant, da veza ho tistroet diwar an hent fall, en em daoulinomp aman hon-daou, va bugel, hag, a-greiz hor c’halon, lavaromp an Angelus.\nPer, dizammet eus e bec’hejou ha troet ouz Doue, a zaoulinas kalonek, kroazet e zaouarn. Sant Gwevrog, daoulinet en e gichen war an treaz, a zav e zourn dehou d’e dal evit ober sin ar groaz. A-vec’h m’en doa lavaret : In nomine patris, ma voe klevet o tont en eur youc’hal, en eur bec’hi ken a dregerne an aod gantan, adalek Milin-ar-Gall betek Tour-ar-C’hernig, an aotrou barvek a oa gant e varc’h du e gwaremm ar C'huiok. Ker buan ez a, ma weler nemet e zaoulagad o vervi en e benn evel daou gef-tan, ha luc’hed en-dro d’ezan. Krena a ra an douar a-zindan treid e varc’h ; mont a ra a benn-herr war-zu ar ganol, el lec’h m’en doa Per taolet e arc’hant, lammet a ra enni, loen hag all… An dour a strinkas a dro-war-dro, hag ar ganol a vervas evel ma verv an dour pa vez soubet ennan eur c’hef-tan pe eun houarn ruz bennak. Eur poufad moged teo a zavas en ear hag a zigasas an noz-du en eun taol : a-vec’h e weled pal an dourn. Ker buan e santjod an douar o krena hag e klevjod ar reier o frailha, o terri, o rigougnat an eil roc’h ouz eben, evel pa vije deuet holl diaoulou an ifern, gant o morzoliou pounner hag o linveriou  dir kalet, da veza tennerien mein en aod ar C'hernig.\nPer ar C'hrafer a gren evel eur bern deliou. Krena a ra, rak aon en deus na ve an diaoul oc’h esa her samma gantan.\n↑ — Linver, levier.\nAdtapet diwar « https://br.wikisource.org/w/index.php?title=Pajenn:Inisan_-_Toull_al_lakez.djvu/55&oldid=128224 »


Pajenn:Le Gonidec - Bibl Santel pe Levr ar Skritur Sakr, eil levr.djvu/519 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/519\nlôd anézhô oc’h en em zaéla, hag hén̄ a glaské lakaad ar péoc’h étré-z-hô, hag a lavaré : Tudou, breûdeûr oc’h, pérâg en em grôzit-hu ann eil égilé ?\n27. Hôgen ann hini a grôzé hé nésa a bellaaz anézhan̄, ô lavarout : Piou en deûz da lékéad da brin̄s ha da varner war-n-omp.\n28. Ha na fell kéd d’îd va laza, é-c’hîz ma éc’h eûz lazet déac’h eunn Éjipsian ?\n29. Hôgen Moizez pa glevaz ar gér-zé a dec’haz kuît : hag é oé diavésiad é douar Madian, é péléac’h en dôé daou vab.\n30. Ha goudé ma oé tréménet daou-ugen̄t vloaz, en em ziskouézaz d’ézhan̄ eunn Éal é distrô ménez Sina, é-kreiz tân eur voden leskidik.\n31. Pa wélaz Moizez kémen̄t-sé, é oé souézet-brâz eûz ar péz a wélé, hag ô véza tostéet évid arvesti, é klevaz mouéz ann Aotrou, a lavaré :\n32. Mé eo Doué da dadou, Doué Abraham, Doué Izaak, ha Doué Jakob. Hôgen Moizez a gréné, ha na grédé kéd sellet.\n33. Hag ann Aotrou a lavaraz d’ézhan̄ : Tenn da voutou eûz da dreid ; râg al léac’h é péhini émoud a zô eunn douar san̄tel.\n34. O wélout em eûz gwélet en̄krez va fobl, péhini a zô enn Éjipt ; kleved em eûz hô c’heinvanou, hag ounn diskennet évid hô dieûbi. Deûz ’ta bréman, hag é kasinn ac’hanod enn Éjipt.\n35. Ar Moizez, péhini hô doa dinac’het, pa léverjon̄t : Piou en deûz da lékéad da brin̄s ha da varner ? Hen-nez a zô bét kaset gan̄d Doué da brin̄s ha da zieûber dré zourn ann Éal, a oa en em ziskouézed d’ézhan̄ er vôden.\n36. Hen-nez eo hô lékéaz da zon̄d er-méaz, oc’h ôber burzudou hag arouésiou é douar ann Éjipt, er môr Rûz, hag enn distrô é-pâd daou-ugen̄t vloaz.\n37. Hen-nez eo ar Moizez-zé, péhini en deûz lavaret da vugalé Israel : Doué a lakai da zével é-touez hô preûdeûr eur Profed ével-d-oun ; sélaouit-hén̄.\n38. Hen-nez eo a oé enn Iliz enn distrô gan̄d ann Éal, pehini a gomzé out-han̄ é ménez Sina, ha gan̄d hon tadou : hén̄ eo en deûz bét ar geriou a vuez évid hô rei d’é-omp.\n39. Hon tadou na fellaz két d’ézhô sen̄ti out-han̄ : hôgen hé bellaad a réjon̄t, hag é tistrôjon̄t a galoun enn Éjipt.\n40. Hag é léverjon̄d da Aaron : Gra d’é-omp douéou hag a gerzô enn hor raok ; râg ar Moizez-zé péhini en deûz hon tennet euz a zouar ann Éjipt, na ouzomp két pétrâ eo deûed da véza.\n41. Hag é réjon̄d eul leûé enn deisiou-zé, hag é kennigchon̄t eunn anéval d’ann idol, hag en em laouénéchon̄t é labour hô daouarn.\n42. Hôgen Doué a zistroaz diout-hô, hag hô lézaz da zervicha armé ann Én̄v, é-c’hîz ma éo skrivet é levr ar Broféded : Tî Israel, ha kenniged éc’h eûz-té d’in sakrifisou hag anévaled enn distrô é-pâd daou-ugen̄t vloaz ?\n43. Ha c’houi hoc’h euz kéméret telt Molok, ha stéren hô Toué Remfam, skeûdennou péré hoc’h euz gréat évid hô azeûli. Dré-zé é kasinn ac’hanoc’h enn tû all da Vabilon.\n44. Hon tadou hô doé enn distrô telt ann desténi, ével m’en doa Doué, ô komza out Moizez, gourc’hémennet d’ézhan̄ hé ôber hervez ann doaré ma en doa gwélet.\n45. Hag hon tadou ô véza hé géméret, a gasaz anézhan̄ gan̄t-hô, dindân rénadur Jézuz é perc’henniez ar vrôadou, péré a gasaz Doué a-ziaraog hon tadou, bété deisiou David,\n46. Péhini a gavaz trugarez dirâk Doué, hag a c’houlennaz out-han̄ ma helljé sével eunn telt da Zoué Jakob.\n47. Hôgen Salomon eo a zavaz eunn ti d’ézhan̄.\n48. Koulskoudé ann Uc’héla na choum kéd enn templou gréat gan̄d daouarn ann dûd, e-c’hîz ma lavar ar Profed :\n49. Ann Én̄v eo va c’hador, hag ann douar skabel va zreid. Pé dî a zafod d’in, émé ann Aotrou ? Ha pé léac’h a hellfé béza da arzaô d’in ?\n50. Ha n’eo két va dourn en deûz gréat kémen̄t-se ?\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/519&oldid=155129 »\nKemmoù diwezhañ degaset d'ar bajenn-mañ d'an 11 Kzu 2019, da 17:38.


radio kerne – Radio Kerne\nTag: radio kerne\nEmañ ar Sened o klask mestroniañ frankizoù ar skiantourien\npoltred gant Katerina Holmes\nPadal e oa ar Sened o studiañ al lezenn da brogrammiñ an enklask e fin miz Hezhrev, zo bet degaset un amandamant ganto hag a dremen fall e mesk an enklaskerien-ezed. Rediañ a ra an enklask skol-veuriek da embann disoc’hoù e labour deus talvoudoù ar Republik. Un doare da dreiñ an traoù hag a lak da grediñ e vez klasket mestroniañ an enklask gant ar gouarnamant. Melanie Jouitteau a zo enklaskerez hi he-unan. Bez e oa deus mikro Laetitia Fitamant daou zevezh a-raog ma vefe votet an amandamant.\nOber hep Amazon ?\nUr c’hresk eksponantel a zo gant ar stal Amazon e bro C’hall, hag emañ stal Jeff Bezos o paouez prenan douaroù e Brieg, e kichen Kemper a-benn sevel ur greizenn degasadennoù. Rannet eo an dud e Kerne Izel war sujed Amazon. Da gompren un tammig gwelloc’h petra zo da c’hortoz deus ar stal, ha da gontañ domp penaos e vez kaset an eskemmoù etre an dilennidi lec’hel ha pennoù braz ar stal, e vo klevet un nebeut tud en abadenn-mañ, dilennidi ha stourmerien.\nUisant Kreker a zo dilennad ar muian niver nevez e kuzul kêr Kemper, bez-prezidant en karg deus an demokratelezh. Aterset eo eñ gant Erwan Blanchard.\nMarc Andro a zo kuzulier kêr Kemper ivez, hag eñ bez-prezidant ar gumuniezh kumunioù en karg deus Dedenn an Tiriad ha deus al Lusk e Kerne.\nBernez Rest a oa war ul listennad enep en dilennadegoù, ul listennad ekologour kaset gant Martine Petit.\nHag e vo klevet c’hoazh tud bet vanifestiñ e Brieg a enep ar raktres.\nUn abadenn savet gant Tunvezh Gwlagen-Grandjean.\nMalapascua a zo un enezenn e bro Filipina. Yuna Puech a zo bet o labourat eno evit ar gevredigezh “People and the Sea”, a zifenn endro ar mor ha live buhez an dud war an enezenn.\nLakaet vo ar gaoz ganomp ivez war an douristelezh hag he efedoù, ha penaos e klask “People and the Sea” mont war zu un douristelezh padusoc’h.\nUn abadenn savet gant Tunvezh Gwlagen-Grandjean\nPellgargiñ an abadenn\nKentañ bloavezhioù skol Diwan Lambaol, gant P-V Mallegol ha S. Salaun\nDenez Abernot gant Alan, Onenn, Glen, Yann-Herle ha Gwenael. Poltred gant Marc Le Tissier.\nE miz Mae 1977 e oa bet digoret ar c’hentañ skol Diwan gant pemp familh e kumun Lambaol, e bro Leon. Kalonek pe ziskiant e oa ar re-se, pa n’ijinent ket an hent a oa dirazo. Pêr-Vari Mallegol ha Simone Salaun a zo tud unan deus ar pemp bugel-se. Skrivet ‘n eus Pêr-Vari Mallegol ul levr, nevez ‘zo, gant e eñvorennoù deus fin ar bloavezhioù 1970 ha penn kentañ ar bloavezhoù 1980. En e levr e teu en dro war an amzerad m’eo bet eñ hag un nebeut familhoù all o stourm evit digeriñ skol Lambaol.\nSkrivet eo “… Et les bretons créèrent Diwan” e stumm un deiz-levr. Kas a ra al lenner.ez war gil da un amzer ma vize klevet brezhoneg er straedoù, met ne oa skol e brezhoneg ebet.


OpenOffice.org e galleg hag e bzh war ar memes urzhiataer - Korvigelloù An DROUIZIG\nOpenOffice.org e galleg hag e bzh war ar memes urzhiataer\nMessage par drouizig » mar. avr. 03, 2007 4:07 pm\nResevet mat 'm eus ar postel ho peus kaset din dilun 26 a viz Meurzh. Souezhet on bet zoken o kaout ur respont ken buan, ha pa veze komz ganeoc'h eus ar forom, aet on da welet du-se. Spontet ha strafuilhet on bet. Ar wech kentañ evidon da vont war ur forom. Ha poan 'meus bet o klaksk distripañ pep-tra a vez displeget din pe goulennet diganin ?\nPetra 'fell dit, pemp bloaz ha pevar-ugent on ha n'eo ket ken ar spered ken lemm ha gwechall.\nKavet 'm eus a-benn ar fin meneg va goulenn gant ur respont am eus kavet anatoc'h eget ar pezh a oa war ar postel. Bez' e c'hellan, eta kaout OpenOffice e galleg e-kichen an hini e brezhoneg. Nemet, komz a reoc'h bepred eus OpenOffice 2.2. OpenOffice 2.0 eo a zo war va urzhiataer ha ret e vo din kemmañ an dra-se ivez.\nMet penaos e vo merket an diforc'h etre an hini galleg hag an hini brezhoneg war ar skramm.? Disheñvel e vo an arlun ?\nMat, klasket 'm eus respont kement-mañ deoc'h dre ar forom.\nGoulennet va ger-tremen diganin. Pa n' em eus hini ebet, kliket 'm eus "ankounac'haet ganin". Goulennet va fostel neuze. ha respontet din ne glote ket va fostel gant anv an implijer. Graet 'm eus esaoù gant yves tranvouez, Yves Tranvouez (Erwan Tranvouez), Erwan Tranvouez, hag an evelep respont bepred. N'ouzon ket ken penaos ober.\nN'ouzon ket petra 'zo c'hoarvezet ganin, met lemet eo bet ar pennad\nKlaket 'm eus neuze en em enskrivañ, o soñjal e oa an dra-mañ a oa gortozet.\nHa chomet on bout.\nEvel ma 'm eus lavaret, n'eus ger-tremen ebet ganin (nemet hini bet roet din gant wanadoo evit ar c'hemennadur ha n'eo ket da vezañ fmbannet).\nEvidon, ne 'm eus niverenn ICQ ebet, pe n'ouzon ket pelec'h emañ, neuze.\nN'ouzon ket petra eo ar chomlec'h AIM.\nNe 'm eus MSN messenger ebet.\nNe 'm eus YAHOO messenger ebet.\nNe fell ket d'ar forom degemer ac'hanon.\nPenaos ober eta ?\nStaliet eo bet OpenOffice 2.0 gwechall gant unan eus va bugale vihan, evitañ da gaout tu da labourat amañ pa zeu da welet ac'hanomp e-pad un dibenn-sizhun bennak. War e studi emañ c'hoazh. Er skol-veur, n'eus nemet galleg war an urzhiataerioù ha ne gav ket dezhañ bezañ barrek a-walc'h c'hoazh evit mont gant ar brezhoneg penn-da-benn war an urzhiataer. Setu perak e c'houlenn diganin mirout OpenOffice e galleg\nTrugarez deoc'h ha\nKen ar c'hentañ


Pajenn:Marigo - Buez ar Saent.djvu/50 - Wikimammenn\nPajenn:Marigo - Buez ar Saent.djvu/50\nevit d’erc’hel e blaç. An dud a Ilis a bedas Escop Paris da rei dezo e avis var ur poent quen important. Ar Prelat-se, pehini en devoa ur furnez hac ur vertuz vras, goude beza en em adresset da Zoue, dre ar beden ha dre ar yun, a reas lacât hanoyou ar re a voa proposet, var billejou separet, hac o veza offret ar Sacrifiç eus an Oferenn, a reas ar beden-mâ : Salver, c’hui pehini a ene calonou an oll dud ; grit deomp aznaout pehini eus ar re-mâ oc’heus choaset ; tennet e voe d’ar sort, hac e couezas var Sant Guillerm.\nAn oll habitantet eus a Bourge en recevas, hac er c’honsideras bepret evel un den digacet eus an Eê. En effet visita a ree e Escopty gant ur sourci hac ur garantez admirabl, preseg a ree hac instrui, rei ha caç ar Sacramânchou d’ar re glàn, visita ar beaurien, o c’honsoli hac o soulagi.\nEvintàn da veza Arc’hescop e tougue bepret e habit religius gant ur gouriz-reun dindan, ha morse ne zebre quicq, petra bennâc ma tebre ar re-all ous e daul. E oll sourciou hac e oll labourou ne rezont biscoas dezâ diminui netra eus an amser destinet d’an Oræsoun. Songeal a ree bepret er maro ; hac e lavare penaus ar sonch eus ar maro a voa ur remed souveren ous oll glènvejou an ene. Rei a ree d’ar beaurien casi e oll leve, en ur lavaret neuse gant un joaüs, penaus e medo o pêa e zle.\nUr santelez quer bras ne viras quet na voe controliet ha persecutet ; beza en devoe da souffr abers Officerien ar Roue Philip, pere a exercas e batiantet epad un amser, mæs triompha a reas a bep-tra dre e zouçder hac e humilite.\nPetra bennâc ma en em sante incommodet, e prezegas da Vouel ar Rouanez ; hac e fin e sarmon e lavaras adieu d’e bobl. O veza antreet en e dy, e c’houlennas an diveza sacramànchou ; goude beza o recevet e tremenas pevar dez en un Oræsoun continuel, hac e rentas gant ur peoc’h bras e ene da Zoue, d’an decvet a vis Guenver, er bloaz raog.\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/50&oldid=134613 »


Kartenn Ceuta, e spagnoleg\nCeuta (spagnoleg, distaget [θeuta]), pe Sabtah (en arabeg: سبتة, distaget [sabta] en arabeg klasel ha [sebta] er vro) zo ur gêr dalc’het gant Spagn en Afrika an Norzh, damenklozet e Maroko, war vord ar Mor Kreizdouar. Evit Maroko ez eo ul lodenn eus e diriad, trevadennet gant Spagn. Ur gêr emren eo Ceuta, enni war-dro 75 000 a annezidi. Komzet e vez arabeg, berbereg, spagnoleg hag un tammig galleg e kêr.\nUl lec’h a bouez eo Ceuta hag a-gozh eo annezet. E dalc’h ar Fenikianed, ar Romaned, ar Wizigoted eo bet (Kont Juluan). E-pad meur a gantved eo bet ur porzh eus an Impalaeriezh vizantat, a-raok bezañ aloubet gant ar Bortugaliz e 1415, ha tremen dindan yev Spagn e 1580. Abaoe eo chomet dindan veli Spagn. E 1995 e oa bet roet da Ceuta, evel d’he c’hoar Melilla, ur statud a gêr emren.\nAdtapet diwar « https://br.wikipedia.org/w/index.php?title=Ceuta&oldid=1706794 »\nKemmoù diwezhañ degaset d'ar bajenn-mañ d'an 20 Mez 2016, da 10:17.


Fulup « ar skañv » - RADIO KREIZ BREIZH\nJermen Boutier e Sant-Negan (Kerien), e-kerzh an hañv 1991, un nebeud bloavezhioù war-lerc’h an enrolladennoù gant Herve ar Beg (dielloù Jean-Yves Guégan)\nPa oa arri e-barzh ti… Pa oa ‘hont war an hent, digentañ ‘kaves un o c’hwezho tan. Hag Fulup en ur vont gant an hent a lâre :\n« Ur pas-gloan, ur pas mat a gloan. Ur pas-gloan, ur pas mat a gloan. Ur pas-gloan, ur pas mat a gloan », evel ‘na lâret e vamm dezhañ.\nHa pa oa arri gant hemañ all… An hini oa ‘hont da gas teil an heni ‘ni oa, a lâras dezhañ :\n« Met n’eo ket ur pas-gloan, ur pas mat a gloan ! Lâr « ur garg teil, ur garg vat a deil ! »\nHa Fulup o vont gant an hent : « ur garg teil, ur garg vat a deil. Ur garg teil, ur garg vat a deil… »\nA-benn oa arri goude e-barzh ur gêr a oa un oc’h ober tan e-barzh ar forn. Ha Fulup ‘lâre :\n« Ur garg teil, ur garg vat a deil… »\n« Oh, eme hemañ all, n’eo ket ur garg teil, ur garg vat a deil zo amañ, tan an heni zo. Lâr ‘ta ! Me, kar n’on ket evit c’hwezho anezhañ, me, ‘gar krogo ha ‘varvo ket. »\nHa Fulup ‘lâr avat :\n« Me ‘gar grogo ha na varvo ket. Me ‘gar grogo ha na varvo ket. Me ‘gar grogo ha na varvo ket. »\nPe oa arri un tamm pelloc’h ‘na kavet un nebeud tud en-dro d’ur c’hi, klañv gant ar raj. Ha Fulup ‘lâre :\n« Me ‘gar grogo ha na varvo ket. Me ‘gar grogo ha na varvo ket. »\nHag ar re-mañ ‘lâres :\n« Hañ, met n’eo ket se eo ! Me ‘gar ‘grogo ket. Hag a varvo. »\n« Me ‘gar ‘grogo ket. Hag a varvo. Me ‘gar ‘grogo ket. Hag a varvo. »\nHa Fulup derc’hen mont gant an hent bopred hag derc’hen lâret :\nPa oa arri… Neuzen oa arri e-barzh… Tost d’ur gêr ‘gaves unan kozh ‘ba bord an hent.\n« Pet’a, emezañ, zo ganit oh lâret…me ‘gar grogo ha na varvo ket ? Met, me ‘gar grogo ha na varvo ket ? Me, emezañ, ‘grogan ket. Lâr…me ‘gar kerzho hag ‘gerzho mat. »\nAn heni kozh oa gant div vazh, ‘na bec’h ‘kerzhet.\nHa Fulup ‘hont neuze :\n« Me ‘gar kerzho ha kerzho mat. Me ‘gar kerzho ha kerzho mat. »\nPa oa arri ‘bar bourk ‘derc’he lâret :\n« Me ‘gar kerzho ha kerzho mat… »\n‘N(o)a ket soñj ken deus petra oa lâret dezhañ gant e vamm mont da gerc’hat. Hañ, fitamdaoula ! Setu tapet Fulup avat ! Hag eñ ha lâret…‘oare ket pesort mod. A-benn ar fin oa deut da soñj dezhañ deus e l(o)eroù. Ha eñ ‘tiskiñ ul l(o)er, ha gant e zorn ‘rae sin da lâret ‘vije o tremen un dra bennaket.\n« Petra, eme an heni gozh, un nadoue ‘feus ezhomm ? »\n« N’eo ket ‘vat ! N’eo ket un nadoue eo, ur pas-gl(o)an. Hañ, ya, ya, ya, ur pas-gloan eo, ur pas-gloan eo, ‘ma ket soñj ken, ur pas-gloan eo. »\nHa Fulup ‘tont war e giz.\n« Setu aze, ‘na lâret an heni all dezhañ, ur pas-gloan, sell, ur pas mat a gloan aze e-giz-se. Hennezh zo un mat, da vamm ‘gomera re mod-se just. »\nHa Fulup ‘tont d’ar gêr.\nMet pa oa ‘tont war e giz ‘neva kavet un ‘hont gant ur garg foenn ha hemañ all ‘c’houlles gantañ : « Petra zo ganit ‘ba da zorn, aze ‘te(l)c’hez… ? »\n« Ur pas-gloan, ur pas-gloan. »\n« Eñ ‘vez ket derc’het ba ‘n dorn mod-se, sko hennezh ‘bar garg foenn aze e-giz-se ! »\nHañ fitamdaoula ‘hat, Fulup da skeiñ e vas-gloan ‘bar garg foenn. Ha hemañ all da gonto dezhañ ha Fulup da heuilh. Met pa oa arri ba toull an hent dezhañ da vont d’ar gêr hag eñ da gomañs secho foenn e-maez ar c’harr.\n« O, hola, eme hemañ, oc’h ober petra out ‘tiskargañ ma foenn ? »\n« Oh nann met ‘klask ma vas-gloan on. »\n« Oh fitamdoue la, emezañ, pas-gloan hein ! Hennezh avat ‘oaran ket ‘ba pelec’h ‘mañ, ma kar dit be(za)ñ bet digourdioc’h ‘fa ket… »\nHa aet Fulup d’ar yêr neuhen hep pas-gloan ebet.\nPa oa arri ba yêr, e vamm ‘lâres dezhañ :\n« Oh, ginaoueg zo ac’hanout ! Hennezh ‘vez lakaet ‘ba korn ar chupenn, a vez plantet ba korn ar chupenn, ha ‘giz-se na vez ket kollet ! »\nHa Fulup neuhen… E vamm ‘lâres dezhañ :\n« Bon, emezañ, setu ahe, ‘me, ar c’hle(w)ioù zo ba ti ar marichal, ha zo ezhomm d’hont da gerc’hat anezhe ma vez troet douar a-benn arc’hoazh. Ac’hann-se ‘vo ret dit mont da gerc’hat anezhe. »\nHa Fulup da gerc’hat ar c’hleioù. Ha eñ ‘h addont d’e yêr gant ar c’hleioù, pugur oa lâret dezhañ, goût ‘walc’h ‘rit, lakaat ar pas-gloan ba korn e chupenn, ha Fulup da dapo ar c’hleioù ha da vounto anezhe ba korn e chupenn, pugur ‘nije ket soñj. Deus se ‘na soñj bopred. Pa oa arri ba yêr… Ha e vamm é feled ‘nehañ :\n« Hañ, feiz, ma vaotr paour ‘hat ! Peta ‘feus graet c’hoazh ? Drailhañ da chupenn gant ar c’hleioù. Hañ ! Abominabl eo memes tra gwelet penaos out. Met ar re-se a vez lakaet stag d(eus) ur gordenn, a vez lakaet un’ (a)nehe bep tu d’ar skoaz. »\n« Ah bon mamm, a-benn wech all me ‘mo soñj, a-benn wech all ‘rin. »\n« Ya, delc’h soñj bopred… Bon, a-benn arc’hoazh (v)o ret dit mont da Gallag. Me a zo klañv ha n’on ket ‘vit mont (a)lemañ da breno daou borc’hell bihan. Kar ar veuc’h eo gwerzhet heh loue ha zo ur bern laezh ha pato ha traoù ‘hont da goll ha ‘o dav kaout daou borc’hell bihen da zevel. Kès d’ar marc’had, sell, dal, ha ‘baeez ket anezhe re ger heñ, diwall da vezañ tapet ! »\n« ‘Vin ket, ‘vin ket ! »\nHa Fulup d’ar marc’had.\nPa oa deut war yêr neuhen… ‘tont war yêr… Ha Fulup oa lakaet ar gordenn dezhe ‘ba o c’hoûg, goût ‘walc’h ‘rit, ha sklapo un’ (a)nezhe bep tu d’e zivskoaz. Pa oa arri… Digentañ p’oa ‘tont war an hent, an daou borc’hell a zifrinke.\n« Weñk, weñc’h, weñc’h, weñc’h, weñc’h. »\nHa Fulup ‘lâre :\n« Paouez ‘walc’h ‘rafet, ‘me Fulup.\nPa oa arri bar gêr oa e vamm ‘ribota laezh :\n« Hañ feiz ma doue, ‘me an heni gozh, arri eo hemañ gant daou borc’hell krouget amañ, memes tra, peseurt mod ‘vo graet ken ? »\nHag an heni gozh oa ken inervet ken ‘na reit un taol fonnus bar ribod pri ha kreuvet hec’h ribod.\n« Hañ fez, ‘mei, setu ahe met n’eo ket ‘walc’h, ‘mei, ‘feus kollet daou borc’hell. Ma ribod, ‘mei, ‘meus drailhet ken fachet ‘vel ‘h on ! Bremañ ‘renki mont war da giz c’hoazh da Gallag da gerc’hat ur ribod all din ! Bo’n… Hag e vamm lâret dezhañ ‘hat, ar moc’h, ‘meñ [‘mei, sañset], pa ‘h eer da gerc’hat anezhe a ‘vez lâret « sik sik » pe « goch goch » dezhe. Hag ar re-se teu da heuilh ‘hanout. Ha ‘vez lakaet ur gordenn ha sachez un tamm war ar gordenn met ‘vezont ket lakaet war ar skoaz mod-se. Lâret ‘vez « sik sik, goch goch » dezhe. Bo’n… »\nHa Fulup da gerc’hat ur ribod neuhe.\nPa oa arri ba Kallag oa arri (…), arri oa serr-noz, met oa ket serret tout ar stalioù, ha n’a kavet ur ribod. Ha eñ ‘tont d’e yêr. Ha lakaet ur gordenn d’ar ribod ‘ha ! Ha eñ ‘tont d’e yêr, ha laket ur gordenn d’ar ribod :\n« Sik, sik, goch, goch, sik, sik, goch, goch, sik, sik, goch, goch », ‘h ont gant an hent.\nTammoù ‘tee deus ar ribod met b(o)pred oa chomet ar gordenn. Pa oa arri ba yêr oa drailhet ar ribod tout. Chome ket ‘met ar c’hoûg ken. Heñ feiz, ‘meñ, e vamm ‘lâres dezhañ :\n« Bo’n, hañ, bremañ ‘ha, ‘meñ, on tapet, an erc’hant d’al leue zo aet da brenañ moc’h bihan ha da brenañ ur ribod. Bremañ na chom ken amañ nemet ur yar bennaket pe un dousenn vioù da gas ‘vit kaout… Ret ‘vo dit mont war da giz. Me zo ken stoufet gant ar paz ha ‘meus em’ gwin-ardant da gas hennezh kuit. Ata tap an uioù, sell, ar baner ahe, serr an uioù ha kerzh da gerc’hat ur voutailhad gwin-ardant din. »\nHa Fulup war an hent bopred. Met ‘dreuz parkoù ‘h ee, ha tremen war ur bontenn, war ar prad, war ur wazh. Honnezh oa litous gant an dour ‘na graet, ha risket Fulup, ha kouezhet paner ha tout ba ar rinier. Bo’n, fitamdaoula, an uioù oa aet gant an dour, kollet an uioù, kollet ar baner. Ha Fulup war e giz, trempet ‘vel ur pesk. Pa oa arri bar gêr :\n« Hañ fez ma doue peta zo arri ganit ? »\n« Hañ fez kouezhet on, ‘meañ, bar rinier ha trempet on. »\n« Ma, lâres e vamm dezhañ, hast buan cheñch da zilhad, sell, dilhad da yontr zo ahe ‘giz-se – eñ oa marv bremañ zo pemzektez zo – tap ar re-se ha kerzh war da giz, ha me renko kaout gwin-ardant fenoz. Na feus netra d’ober ken ‘met tapo ur yar zo ahe war he c’hlud, ha stag mat he zreid dezhi. »\n« Ya, ya, ‘meñ Fulup. »\nHa Fulup ‘hont ‘hat, tapout ar yar dindan e c’hazel met n’a ket lakaet fisel war ar yar. Bopred pa oa ‘tremen ar c’hoad ‘teuas ezhomm dezhañ d’ober… Hag eñ ar yar dindan e c’hazel hag eñ poz ar yar war an douar. Ha dibrenno e vragoù ha o’r pezh ‘na ezhomm d’o’r. Met ar yar riñse, oa ket chomet, oa ket hualet. Ha hi nijal ba ur bod kelvez oa ennañ.\n« Mañ ! (bro)maig kozh yar, ‘lâres Fulup dezhi, me dapo ‘hanout ! »\nMet keit-se, (e)wid-se, heñ ‘na gwrae(t) hent ha oa arri noz hag ar yar nije pelloc’h. Pa dostee dezhi ‘vit dapo anezhi, ar yar a nije, ha derc’he nijal. Ah paour-kaezh Fulup, war-lerc’h ar yar ! A-benn ar fin, oaran ket pegeit hent ‘neva graet oa arri ba ur parkad ed bopred, neudennet ‘vit harz ar brini da ziskenn warnañ.\n« Ah kozh yar, ‘meñ Fulup, derc’he lâret, kozh yar me dapo ‘hanout ! »\nA-benn ar fin ‘na ket, tapet ‘na un dra met… « Hañ ar wech-mañ ‘meus tapet ‘hanout ! »\nMet n’eo ket ur yar ‘na tapet. Ur vran oa luziet b’an neud hag en ‘na tapet ar vran.\n« Bon, ‘meañ, oaran ket pa plec’h on arri bremañ, kollet meus ma hent ‘c’haloupat war-lerc’h ar yar. »\nHag eñ sevel war ar c’hleuñ hag (o) felet ur sklêrijenn ba ur gêr pelloc’h.\n« Bo’n…, ‘meañ. »\nHag eñ ‘hont. ‘hont beket ennañ. Bopred derc’he mont, pe oaran ket, arri oa diwezhat, noz du, teñval oa. Ha Fulup ‘hont beket… Pa oa arri ba toull an nor hag eñ ‘hont tresk ar pernestr da sellet, oa goulo(ù), da wel(et) peta oa. Ha welas daou zen yaouank deus taol, fitamdaoula ‘hat, ‘tibiñ o c’hoan. Ha lakaet oa war an daol ur c’hôg ba ur plad, ha gwin, bara gwenn ha tout an traoù. Hag an daou yaouank oa ‘konto ha c’hoarzhin. Ha Fulup ‘grede ket mont en ti. Met ar vran a-benn un tamm ‘na komañset d’o’r kôag, kôag, hag an daou yaouank spontet :\n« Oh, ‘me, arri eo ma zud ! Arri eo ma zud, ‘lâre Janed. Oh, hag a (…) kes b’ar gouster (?), lâres dezhañ, d’ar paotr yaouank oa ganti, kes da goach bar goust(er) ! »\nHa hi da serriñ ar c’hig hag ar gwin, ha ‘n traoù tout diwar an daol, pa oa arri ar re gozh. Hag an daou gozh oa aet da marc’had Gwengamp, da werzho un eubeul, hag an hini yaouank ‘neva ‘lâret d’he c’hamarad dont da welet ‘nei pa oa ket an daou gozh b’ar yêr, kar an daou gozh oant ket kontant (o) felet anezhi ‘hont ga hennezh.\nA-benn ar fin Fulup chome bopred, ‘grede ket mont b’an ti. Hag, euh…arri oa tost da hanternoz, ha ‘h arrias an daou gozh neuhen. Gwer(z)h(et)…kaset an eubeul d’ar gar. Hag an daou gozh neuhen kavet Fulup toull an nor :\n« Bon ‘ha ma faotr, ‘c‘h o’r petar out ahe ? »\n« Hañ, ‘meañ, kollet ‘meus ma hent. Ha ouian ket da blec’h… »\n« Oh, deus b’an ti bopred. Ha tostae war grec’h, ‘lâres an hani kozh dezhañ, deus d’o’r un tomm, sell, tan zo. Bo’n Janed, graet eo koan ganac’h ? »\n« Oh ya, ‘me an heni yaouank, ha debret pell zo. »\n« Ah bon ? Deus da dommo, sell, ha ‘o ‘h adtommet ar soubenn, ha bromaig ‘hamp da zibi. Petar eo ar machin zo ganit dindan ar c’hazel ahe ? ‘c’hoûllas an heni kozh. »\n« Oh, ‘meñ Fulup, hennezh zo ul lapous hag a oara kalz a draoù. »\n« Hañ… ? Kalz a draoù oara ? »\n« Oh ya ‘vat ! Hennezh zo kap da lâret kalz a draoù dac’h… »\n« Ha penaos ‘vez graet da lakaat ‘nezhañ… ? »\n« Lakaat baelan glas war an tan hag e vez lakaet d’us dezhañ »\nHa hemañ… :\n« Ale ‘ta Chann, tap baelan glas amañ hag ‘o graet tan da wel peta lâro al lapous-mañ. »\nHa hemañ ‘h o’r tan gant baelan glas hag lakaat ar vran us d’an tan.\n« Kôag, kôag, kôag », ‘meñ ar vran.\n« Peta lâr, ‘me an heni kozh ? »\n« Oh, lâr ‘ra zo un den yaouank ahe ‘giz-se ba lost an ti. »\n« Petar ? N’eo ket gwir ! »\nHag an heni yaouank, ‘peus soñj, ‘na tapet toull an nor ha partiet war-raok.\n« Oh, ‘meñ, gwir mat eo ‘hat ! ‘h adlake(t) ‘nei ‘ta ur wech ell ha ‘o gwel peta lâro. »\nHa hemañ eh lakaat e vran us d’an tan :\n« Kôag, kôag, kôag », ‘reas ar vran teir gwech.\n« Peta ‘neus lâret ahe, ‘meñ an heni kozh ? »\n« Peta ‘neus lâret ? Lâret ‘neus e oa ur c’hôg poazh ‘bar pres, gwin mat ha bara gwenn ha bernioù traoù da zibi. »\n« ‘Hanta Chann ket da welet ‘ta ! »\nHa Chann è tige(r)iñ ‘hat, ha kavet tout an traoù ‘bar pres.\n« Hañ fez, ‘me an heni kozh, hennezh zo ul lapous hag a dalvea. »\n« Hañ ya ‘vat, sur ! ‘me Fulup, eñ dalvea ker din. Me a serra…n’on ket gouest da lâret dac’h pegement bemdez a serran-me gant hennezh ‘h o’r marc’hajoù. »\n« Ha ya, ‘me an heni kozh ? Ma, sell, deus ‘ta ‘hamp da zibi bremañ, deus da zibi da goan. »\nHag-i deus taol ‘hat, da zibi…\nHa oa debet ar soubenn, debret ar c’hôg ha debret tout an traoù vat a oa. Hag an hani kozh eh lâret da Fulup :\n« Ah, tai(t) ket d’o’r un tomm ma faotr ? »\n« Oh nann, ‘meañ, ma feus un tamm plas din ‘h an da gousket. »\n« Oh geo, geo, ‘meañ, deus d’an tomm bopred ha d’o’r un tamm kont ganin ! »\n« Ya, ‘me hemañ, met skuizh on hag pell on deus ar yêr. »\n« Se n’eus ket forzh. Selaou un tamm bihen, me ‘meus un dra bennaket da c’hoûll ganit. Pegement ‘werzhfes da lapous din ? »\n« Oh, oh ! Met eñ ‘mañ ket da werzho. Me a c’honea ur bern arc’hant gant hennezh. Ouzhpenn hanter-kant mil lur bemdez ! »\n« Ar re-se, ‘me an hani kozh ? »\n« Ya ‘vat ! »\n« Ya met selaou ‘ta, me ‘ray hanter-kant dit ‘walc’h. »\n« Hanter-kant ? Oh, n’an ket. »\n« An hanter deus ar priz ‘meus gwerzhet ma eubeul. »\n« Oh, ‘meañ, na po ket anezhañ. »\n« Ma rofen kant dit ? Gwerzh ‘refes ‘nezhañ din neu’n ? »\n« Oh… ya da, ‘meañ, evit kant ‘rin ‘nezhañ dac’h ‘walc’h. »\n« Ac’hanta, ‘me an heni kozh, sell. Gwerzh an eubeul ‘h an da reiñ dit ! Ha bremañ da lapous. Lak ‘nezhañ us d’an tan. »\n« Ah ya met, ma yontr, ne ra ket ‘met div wech bemdez. »\n« Ah nann, ‘me an heni kozh ? Ac’hanta neuhen ‘o gortoet ‘benn arc’hoazh da noz. »\nHa hemañ c’hoûll neuhen :\n« Da blec’h c’hallin mont da gousket ? »\n« Ah, sell, ar mevel zo aet d’o’r e goñje, kerzh war ar sanailh lec’h emañ bar marchosi, enañ kavi ur plas da gousket, e wele zo enañ. »\nHa Fulup da gousket sur, b’ar gwele.\nMet Fulup ne gouska ket pell. A-benn neuzen oa tremen hanternoz a-benn oa aet da gousket, hag abred vanke dezhañ mont kuit pa ‘neva gwerzhet ar vran kant mil lur d’an heni kozh. Adalek ‘na kanet ar c’hôg, tro peder eur pe pemp eur, ha Fulup ha maez, ha trezek ar yêr. An deiz oa komañset da sklaeraat ha Fulup entresek Kallag neuhen, da glask gwin-ardant d’e vamm. Pa oa arri en kêr, a-benn neuhen oa komañset ar stalioù d’erruout, hag eñ da breno ur gamizolenn c’hloan d’e vamm. Prenet ‘niva ur pezh kig-sall. Prenet ‘niva chaosis, pastez, ha neuzen ur voutailhad gwin-ardant. Hag eñ neuzen ‘tresk ar gêr da gad e vamm.\nMes, pa oa savet neuzen, ba ti ar plac’h yaouank, an hini kozh hag an hini gozh hag ar plac’h yaouank, a oa lâret lakaat baelan glas war an tan, da lakaat ar vran. Ar vran a rae :\n« Krôa, krôa, krôa. »\n« Peta ‘lâr Yann ? »\n« ‘Gomprenan ket. »\n« Peta lâr Chann ? »\n« Met ouian ket peta lâr. »\n« ‘hanta ‘h adlakaet belan c’hoazh ‘ta ! »\nHa ‘h adlakaet ar vran. Ar vran derc’he o’r « kroâ, kroâ, kroâg… » Mann ebet.\n« ‘Gomprenan mann ebet d’ar loen-se. »\nMet neuzen ar plac’h yaouank…\n« Peta sinifi kement-se ? » ‘me an heni kozh.\n« Hañ met, lâres ar verc’h, deut oa Pipi da welet ‘hanon ‘vit an noz, dec’h da noz, pa oac’h ket bar gêr, ha me ‘ma poac’het ar c’hôg dezhañ. »\n« Hañ… c’hwi ‘n heni eo. Amañ ‘vije lâret diñ pa ‘h aen en tu bennaket e vije aet ur yar pe ur c’hôg gant al louarn, met me ‘gred din eo ul louarn daou droad a oa, ha c’hwi Chaned a vije ‘h o’r an dro dezhe pa ‘tae Pipi da welet ‘hanoc’h, difennet mat am oa ne teuche ket an den-se en ti-mañ ken. »\n« Ha Janed, ya, ‘mei, met karout a ran anezhañ kement. »\n« Ma, lâres he zad dezhi, setu ahe, n’eo ket ‘walc’h, laka(t) ‘hanomp da reiñ gwerzh an eubeul-se d’an den-se a peus graet. Kant mil lur ‘neus koustet ar c’hozh vran-se din ! »\nHag Fulup e-keit-se oa erru er gêr. Hag eñ da zispako an traoù war an daol d’e vamm.\n« Oh Fulup peta ‘feus graet, te zo (é)h laerezh un bennaket ? »\n« Oh, oh, n’on ket mamm ! Me ‘meus ket laeret den ebet. »\n« Nann ? Ha deus plec’h ‘feus bet an arc’hant-se ? »\n« Hañ, ‘meañ, deus plec’h ? Me ‘meus tapet un a oa digourdioc’h ‘viton. Met diwar hudu mamm, n’eo ket Fulup ar skañv ‘o graet deuson ken, me zo deut digourdi. Skiant-prenet eo ar gwellañ skiant. »\nKontadenn Fulup « ar skañv » oa bet kontet gant Jermen Boutier e-kerzh gouel an Danoued e 1984 ivez. Un enrolladenn a vez kavet war lec’hienn Dastum (skrivañ « Fulup ar skañv » evit kavout anezhi).\n• Pas-gloan = pas-fil (e Sant-Servez), passe-lacet / Pasfilañ : faire des ourlets\n• E Sant-Servez : diskiñ = deskiñ pe diskouez(añ)\n• « Pet’a, emezañ, zo ganit oh lâret… » : Qu’est ce qui te prend de dire…\n• « Ma kar dit be(za)ñ bet digourdioc’h ‘fa ket... » : Si tu avais été plus dégourdi tu n’aurais pas… (Cf. Jean-Yves Plourin, Tammoù Gwaskin, 2005, p.291)\n• Dont war ar yêr = sa ‘r yêr = d’ar yêr…\n• « Paouez ‘walc’h ‘rafet » : Vous arrêterez bien (de crier)\n• Kle(w)ioù : socs (de charrue)\n• Riñsañ = ripañ, skarzho (Cf. Jean-Yves Plourin, Initiation au breton familier et argotique, 2000, p.211)\n• « Met keit-se, (e)wid-se, heñ ‘na gwrae(t) hent » : Mais pendant ce temps-là, malgré tout, il avait fait du chemin\n• « Neudenniñ ur park » : Evit miret na vije debret an ed gant an evned, gant lakat un neudenn hir a-hed hag a-dreuz d’ur park. Se ‘jene an evned un tamm (surtout ar re vras : brini, kegined, piked). Met, pa vize moian, ‘vize kaset un bennaket, memes tra, da « eveshaat an ed », ur flech [un lance-pierres] gantañ ba e zorn. Cf. Kanaouenn Janedig. Ba ‘r penn kentañ emañ ar bonom kozh ‘h eveshaat an ed.\n• Kouster : Kozhti ? Koustell ? Ur bern keuneud ba lost an ti ?\n• Baelan = balan, banal, genêts\n• Gwerzh an eubeul : la valeur du poulain


Deomp de'i / Radio Kerne: 2013\nAr Fobal - Merc'her 27 a viz Du\nSetu un abadenn nevez kinniget deoc'h gant Katell, Morgane ha Marianne !\nAtersadenn : Titouan, c'hoarier fobal e Bear\nSonerezh : Imagine dragons\nRekipe : Gwastellenn chokolad ha flamboez\n"Piv en deus gounezet ar volotenn aour peder gwezh diouzh renk e 2009, 2010, 2011 ha 2012 ?"\nSikour : Selaouit displegadennoù Morgane e penn kentañ an abadenn\n- Morgane Bramoullé\nDa c'hounit en dro-mañ : peg-sunioù Deomp de'i + plasoù evit "La Récré des 3 Curés" e Milizag + plasoù evit park dudioù "Bel Air" e Landudeg + plasoù evit poull-neuial "Aquacap" en Eskivien\nskrivet gant Deomp de'i da 14:08 Aucun commentaire:\nDeomp de'i - Merc'her 13 a viz Du\nSetu un abadenn nevez kinniget deoc'h gant Katell ha Morgane (ha Marianne !) !!\nAtersadenn : Devezh an dud jentil\nSonerezh : Birdy\nRekipe : Gwastellenn an diskar-amzer\n"Petra a vez lidet d'an 13 a viz Du ?"\nSikour : Selaouit an atersadenn\n- Deiz ha bloaz Katell\n- Devezh an dud jentil\n- Devezh an dud drouk\nskrivet gant Deomp de'i da 13:42 1 commentaire:\nSetu un abadenn gouestlet da Halloween !!!\nSed aze un abadenn skrijus a gonto deoc'h istor Halloween... Trouzioù iskiz a zo er studio hiziv...\nKatell ha Marianne a zo bet trapet gant troioù-hud... N'int ket tre en o jeu !\nSonerezh : Thriller gant Michael Jackson\nRekipe : Nanarzhioù malv-gwenn spontus\nKontadenn : "Tazmant an noz"\n"Pe' anv a zo gant al letern kizellet a vro Iwerzhon ?"\nSikour : Selaouit penn-kentañ an abadenn\n- Albert 'O Lantern\n- Peter 'O Lantern\n- Jack 'O Lantern\nDa c'hounit en dro-mañ :\n- 2 blas evit "La Récré des 3 Curés" e Milizag\n- 2 blas evit park dudioù "Bel Air" e Landudeg\n- 2 blas evit poull-neuial "Aquacap" en Eskivien\nskrivet gant Deomp de'i da 15:20 Aucun commentaire:\nEvit Halloween, profoù e-leizh gant Deomp de'i !!!\nSelaouit an abadenn warc'hoazh ! Respontit mat war ar blog hag ho po profoù brav !\nEvit an hini kentañ, 2 blas evit La récré des 3 curés e Milizag\nEvit an eil, 2 blas evit Park Bel Air e Landudeg\nEvit an trede, 2 mont e-barzh e poull neuial An Eskevien\nHag evit pep hini o respont mat : ur pegsun Deomp de'i.\nRet e vo deoc'h menegiñ ho respont dindan pennad an abadenn a vo skignet warc'hoazh.\nDeomp de'i da 1e ha da 7e warc'hoazh war gwagennoù Radio Kerne hag Arvorig FM.\nskrivet gant Deomp de'i da 16:27 Aucun commentaire:\nPegsunioù nevez Deomp de'i\nda begañ war ho kaieroù\nhag ho tremmoù zoken :)\nEvit gounit anezho, selaouit mat abadenn an 30 a viz Here :\nsouezhadennoù e-leizh a zo o tont !!!\nskrivet gant Deomp de'i da 10:15 Aucun commentaire:\nDeomp de'i - Merc'her 16 a viz Here\nAtersadenn : Skolidi Ploeur\nSonerezh : Royals gant Lorde\nRekipe : riz 'giz Kanton\nKeleier ar vugale : Ar valumed ha kampion ar bed apnée\n"Gant peseurt loen 'vez graet 'seurt trouz ?"\nSikour : Selaouit kronikenn Marianne\n- An dolifin\n- Ar valum\n- Ar rinkin\nDa c'hounit en dro-mañ : peg-sunioù Deomp de'i + poltredoù sinet gant Morgane ha Katell + bannoù-treset : "Titeuf" ha "Spirou" !!!\nskrivet gant Deomp de'i da 14:30 Aucun commentaire:\nEvit Halloween, profoù e-leizh gant Deomp de'i !!!...


Romant - Wikipedia\nBez e c'heller kavout romantoù ha n'int ket evel-se pa n'eus kalz a draoù ijinet en ur romant istorel pe pa vez lakaet e gwerzennoù (Eujen Onegin gant Aleksandr Pouchkin). Islinennet eo bet ivez gant ar skridvarnour rusian Mic'hail Bac'htin e vez implijet meur a live yezh en ur romant (live uhel, live poblel, teknikel, lezennel hag all).\nE Bro-C'hall e veze savet oberennoù romanice (e doare ar Romaned = e latin ) e kreiz ar grennamzer. Pelloc'h e teuas ar ger da venegiñ oberennoù e galleg, ar re-se romantoù peurvuiañ. (Geriadur Albert Dauzat). An t brezhonek a seblant bezañ roudenn ar "c" latin.\nRomant e brezhoneg[kemmañ | kemmañ ar vammenn]\nEvit mont pelloc'h, sellet ouzh romant brezhonek\nAr romant savet e brezhoneg kentañ, Kastell Keryann Koadanskourr, a zo bet chomet diembann e-pad kant deg ha tri-ugent bloavezh pa oa bet skrivet war-dro 1830 gant Yves-Marie Laouenan. Kuzuliet e oa bet an oberour gant Yann-Frañsez ar Gonideg e-keñver ar yezh.\nAdembannet eo bet gant ar Kreizenn enklask ha studioù keltiek dindan renerezh hag aozerezh Yves Le Berre.\nAr romant savet e brezhoneg hag embannet dindan stumm ul levr evit ar wech kentañ a zo bet Emgann Kergidu gant Lan Inizan (1872).\nP'en deus embannet ? romant eo Mikael Madeg (1950-) an oberour brezhoneger hag en deus produet ar muiañ evel saver romantoù hir. N'eus ket a skrivagnerien vrezhonek a vicher ha ne c'hell ket an oberourien sevel kalz oberennoù hir e-doug o buhez. An danevelloù, o vezañ m'eo ur gennad skrid berr a zo bet produet e-leizh, met chom a ra an darnvuiañ anezho embannet e kelaouennoù hep mont d'ober teskadoù dindan stumm ul levr.\nIsgenadoù ar romant[kemmañ | kemmañ ar vammenn]\nBez' ez eus un nebeud seurtoù romant termenet evel-henn :\nromant polis pe romant dre-wall-biv\nchabistr (pennad pe rann bennad ivez)\nAdtapet diwar « https://br.wikipedia.org/w/index.php?title=Romant&oldid=1984462 »\nKemmoù diwezhañ degaset d'ar bajenn-mañ d'an 3 Ebr 2022, da 16:02.


Komenad kehentiñ - Wikipedia\nAn dafar diazez implijet evit ar c'hehentiñ a zo frammet tro-dro da drevnadoù a ro al lank da dreuzkas elfennoù daouredel eus ur poent d'un all. Koulskoude e tenn arver an dafar-se ouzh ar gouleviñ (pe ar programmiñ) e daoured : un hentenn pounner ha nann hebleustr.\nDa sikour ar c'houleverien (ar brogrammourien) e vez an urzhiataerioù kenereet ouzh ur rouedad oc'h implijañ ur meziant lieselfennek a bourchas un etrefas hebleustr a live uhel evit an arloadoù. Merañ a ra ar meziant-se ent emgefreek al lodenn vrasañ eus munudoù ar c'hehentiñ hag eus ar c'hudennoù, pezh a ro an tu d'an arloadoù da gehentiñ aes. Neuze lodenn vrasañ an arloadoù rouedad arver da gehentiñ ur meziant rouedad ha n'etrewezhiadont ket rag-eeun gant ar periant rouedad.\nAn holl gevelerien ampleget er c'hehentiñ a rank bezañ en emglev gant un dastum reolennoù e-pad an eskemm kannadoù (peseurt areg (pe lavar stlennegel) arverañ ha peur e rankint bezañ kaset). Er bed diplomatel e vez anvet reizh-lez pe komenad ur seurt emglev. An dermen-se a vez arveret ivez evit ar c'hehentiñ etre urzhiataerioù : un dastum reolennoù e vez dezpiset gante mentrezh ar c'hannadoù hag ar gwezhiadurioù rekis evit pep hini anezhe e vez graet komenad rouedad anezhañ (pe komenad kehentiñ stlenneg). Ar meziant a laka da dalvezout hevelep reolennoù a vez graet anezhañ meziant komenad.\nDidres e c'hell bezañ ur c'homenad kehentiñ (da skouer an emglev d'ober gant ar boneg ASCII da dreuzkas restroù testenn) pe kemplezh (da skouer an emglev war implij ur gevreizhenn ziaes d'enbonegañ ar roadennoù).\nUn hollad reolennoù kehentiñ o tespizañ ar mentrezh e vo treuzkaset ar roadennoù hervezi gant ar rouedad eo ar c'homenad.\nIjinennoù a zo estreget an urzhiataerioù hag a vez oc'h arverañ ur c'homenad da gehentiñ, evel ar pelleilerioù a vez oc'h ober gant ar c'homenad T30 da skouer.\nKomenadoù rouedad stlennegelAozañ\nGalloud a reer amañ menegiñ un nebeud komenadoù rouedad e-touez ar re bennañ :\nTCP/IP a vez dre orin ur c'homenad, pe gentoc'h un heuliad komenadoù, danzeet evit ar reizhiad korvoiñ UNIX. Arveret e vez bremañ gant war-vetek forzh peseurt reizhiad rouedad.\nIPX/SPX a oa bet danzeet gant Novell evit e reizhiad korvoiñ Netware. Tamm ha tamm e teu da vezañ diamzeret pa vez Novell bremañ oc'h ober gant TCP/IP.\nNetBIOS danzeet gant IBM hag arveret bremañ gant Microsoft dindan stumm NetBEUI.\nApple Talk danzeet gant Apple Computer e 1983 evit e handelv kentañ.\nSLIP (Serial Line IP) arveret evit ar c'hennaskañ poent ouzh poent a vez o labourat war live alvezel ar patrom OSI.\nPPP (Point to Point Protocol) a zo un arwelladur eus SLIP.\nATM (Asynchronous Transfert Mode) a zo komenadoù implijet gant ar rouedadoù uhel o c'has. Galloud a reer arverañ anezhe war ar rouedad pellgomz kement ha war rouedad stlennegel kennasket gant funioù re wedennet pe luc'hedañv.\nAdtapet diwar « https://br.wikipedia.org/w/index.php?title=Komenad_kehentiñ&oldid=1984288 »\nKemm diwezhañ d'an 2 Ebr 2022 da 18:20\nKemmoù diwezhañ degaset d'ar bajenn-mañ d'an 2 Ebr 2022, da 18:20.


Irene Goergens - Wikipedia\nIrene Goergens (29 a viz Ebrel 1951) a voe unan eus izili rummad kentañ RAF.\nD'ar 14 a viz Mae 1970 e kemeras perzh e dieubiñ Andreas Baader. Goergens a voe unan eus an 20 stourmer bennak eus RAF a bleustras en ur c'hamp e Jordania en hañv 1970. D'an 29 a viz Gwengolo 1970 e keemras perzh e tagañ un ti-bank e Berlin. D'an 8 a viz Here 1970 e voe harzet asambles gant Brigitte Asdonk, Horst Mahler, Ingrid Schubert ha Monika Berberich ha bac'het e voent. Dieubet e voe Irene Goergens d'an 13 a viz Mae 1977.\nAdtapet diwar « https://br.wikipedia.org/w/index.php?title=Irene_Goergens&oldid=1458356 »\nKemmoù diwezhañ degaset d'ar bajenn-mañ d'an 4 Ebr 2013, da 01:16.


Nicolas Genka - Wikipedia\nNicolas Genka (Eugène Nicolas hervez e anv ofisiel), a zo ur romantour ganet e 1937 e Kemper ha marvet d'an 12 a viz Genver 2009 e Nogent-sur-Marne. Kreizennet eo e oberenn, un oberenn berzet gant ar Stad c'hall, war tem ar gwadorged.\n2 Pouez Nicolas Genka\n3 Komzoù Nicolas Genka\nE vamm a oa Alamanez pa oa breton e dad hag e voe desavet Eugène Nicolas e Breizh. Bez' e oa amezeien evit disprizout e vamm pa oa ur vaouez estren. Pa voe 21 ez eas da vrezeliñ da Aljeria evel klañvdiour. Ur wech distro d'ar vro e 1961 e savas ur romant dindan 10 devezh, L'Épi monstre (An danvouezenn aerouant) evel m'en dije savet ur pezh jazz hervezañ. Istor ur familh gant un tad ha div verc'h, dezho darempredoù gwadorgedel a gas unan anezhi d'ar marv.\nPa ne oa ket bet degemeret e zornskrid gant 13 ti-embann, Christian Bourgois a asantas ma voe lakaet anezhañ da vezañ moullet evit an ti-embann Julliard. dindan an anv-pluenn "Nicolas Genka", gant ur rakskrid gant Marcel Jouhandeau.\nKen mat eo ar werzh ma'z eus kaoz da sevel troidigezhioù ha krouet ez eus ur priz lennegel gant Jean Cocteau evit garedonañ an oberour, Priz an "Enfants terribles" (Bugale dizurzh), diwar anv ar film brudet savet gant ar barzh.\nHa pa oa bet ur werzh vat e-pad 6 miz e tivizas ar Stad, e miz Gouere 1962, e oa al levr un dañjer evit ar yaouankiz hag e oa da vezañ berzet hervez lezenn 1949 diwar-benn gwarez ar yaouankiz.\nDizalbadet eo bet ti Niclas Genka e-kichen Kemper ha lakaet eo bet an tan en e levrioù.\nNe gav ket harp ebet digant André Malraux, daoust m'eo bet soutenet gant meur a skrivagner. An eil romant, Jeanne la Pudeur a dap kaout ur priz all, unan brudet-tre, ar Priz Fénéon, met berzet eo diwar ur varnadenn-justiz. Er romant-se e veze kontet istor ur c'hast deuet d'he c'hêriadenn en-dro, ur wech gant un den du hag ur wech all gant un den melen.\nNe c'hell ket kendelc'her gant ar sevel romantoù hag eo rediet d'ober mil vicher.\nE 1999 o deus embannet daou di-embann an daou romant berzet hep kaout trubuilh a-berzh ar Stad. E 2001 e lakaas Nicolas Genka ur trede romant er-maez, Les premières maisons de ville (Ar c'hentañ tiez-kêr).\nPouez Nicolas GenkaAozañ\nUn tonkad arouezel zo bet d'ar "skrivagner mallozhet" er mare ma oa kreñv galloudoù ar velestradurezh gall e-keñver oberennoù an arzourien dre an abeg ma c'hellfe bezañ "lakaet ar yaouankiz en arvar". Dindan prezidantelezh Valéry Giscard d'Estaing e voe dispennet an darn vuiañ eus ar c'hengorioù a blede gant al lennegezh hag ar sinema. Chom a rae al lezenn 1949 da dalvezout memestra\nKoulskoude e oa bet anavezet perzhioù mat Nicolas Genka ha nerzh e eztaoladurioù, pa oa soutenet gant ur bagad skrivagnerien vrudet.\nKomzoù Nicolas GenkaAozañ\nE Genver 1999 e voe goulennataet Nicolas Genka gant Viviane de Tapia evit ar [ kelaouenn|gelaouenn]] Art-Press. Disklêriañ a reas div gomz a-bouez-bras:\n«An holl gounnar am boa enkorfet a-hed Brezel Aljeria a zo bet an abeg bras evit ma stil, talm ma skritur. Ur gounnar na oa posupl da zen kemer e berzh, dreist-holl da dud ar metoù lennegel e oan o taremprediñ hag e oa al levr-se (An danvouezenn aerouant) ur seurt luc'hskeudenn tennet eus ma gwad o virviñ er prantad-se.»\nNe oa ket diseblant ouzh ar brezhoneg:\n«Gwad keltiek zo din koulz ha gwad alaman a-berzh ma mamm hag a zo bet an den a spered harzouriezh am eus tro da anavezout. Me, n'eus broadelezh ebet ganin pa'm eus kemeret ar galleg, ar yezh on bet rediet da zeskiñ gant ma mamm-gozh pa ne oa ket houmañ evit gouzañv ar brezhoneg, met, pa oan bihan e kave din e oa ken koant ar yezh-se, diguñv a-wechoù, un deneridigezh diguñv dezhi.»\nL'épi monstre (An danvouezenn aerouant) (1961) (rakskrid gant Marcel Jouhandeau), adembannet e 1999 e ti-embann Exils (ISBN 2912969034)\nJeanne la pudeur (Janed ar Santez) (1964) (Prix Fénéon), adembannet e 1999 e ti-embann Flammarion (ISBN 2080678272)\nLes premières maisons de ville (Ar c'hentañ tiez-kêr) e ti-embann (Flammarion, 2001) (ISBN 2080678264).\nTri romant a zo chomet diembann e Bro-C'hall.\n(fr) Pennad e-barzh "La Revue des Ressources"\nAdtapet diwar « https://br.wikipedia.org/w/index.php?title=Nicolas_Genka&oldid=1820281 »\nDernière modification le 8 Gen 2019, à 21:25\nKemmoù diwezhañ degaset d'ar bajenn-mañ d'an 8 Gen 2019, da 21:25.


Pajenn:Guillouzic - Bue Zant Ervoan, 1894.djvu/16 - Wikimammenn\nPajenn:Guillouzic - Bue Zant Ervoan, 1894.djvu/16\nd’ean klevet an histoario-ze hag ar gwerjo hag ar c’hantiko vije kanet d’an amzer-ze, med trist a ie pa gleve he dad o komz deuz ar brezelio, ha pa jonje pegen kri eo an dud a ia evelse d’en em lahan barz ar brezel ; euzal a rae pa gleve nag a dud a golle ho bue er brezelio-ze. Abred a gustumaz kad true ouz ar bevien, rag gwelet a rae aliez ar bevien ezomek o tont da di he dud da glask an aluzen, n’alle ket harz da gad true onthe pa wele ho faourante, hag a ie d’an ti da c’houlen eun tam bara evithe. He vam a gasse anean ganthi awejo da welet an dud klanv, dreist-oll ar bevien glanv diwardro, hag he joa oa rei he-unan d’he pez a vije roet d’ean gant he vam. Dre ma oa bet kustumet abred evelse da welet an dienez hag ar baourante du en ti ar bevien, a chomaz ar jonj-ze n’he speret enpad he vue, hag a deuaz da vean madelezuz en kenver an oll, med muoc’h c’hoaz en kenver ar bevien, true n’ije outhe dalc’hmad hag a rae vad d’he muan m’alle.\nZant Gwillerm, eskop Zant-Briek, a oa bet\nAdtapet diwar « https://br.wikisource.org/w/index.php?title=Pajenn:Guillouzic_-_Bue_Zant_Ervoan,_1894.djvu/16&oldid=127398 »


Pajenn:Le Clerc - Ma beaj Londrez, 1910.djvu/114 - Wikimammenn\nPajenn:Le Clerc - Ma beaj Londrez, 1910.djvu/114\ngoullou eur gador-vrec’h etre daou otro a zo azeet dija. Doue da vean meulet ! Unan anê, ma amezeg deo, ec’h ê an otro Buleon, person iliz-veur Gwened. Nag a stad a oa ennon, n’oufen ken laret : kaout en em c’hichen, evit laret d’ean ma zonj ha kaout e hini war ar pez ac’h an da glevet ha da welet, n’ê ket eur c’henvroad a Frans, mes eur c’henvroad a Vreiz-Izel, eur Breizad hag a c’hall, gant e spered digor ha lemm, dizolo ha trei c’hwek ar wirione diwar benn bep tra ! — muioc’h so : eur mignon a anavean hag a bleustran aboe daou vla warn ugent so, eur mignon hag am eus kemeret en e galon eul loden eus e garante evit e vamm vro hag ar brezoneg, — nan, en gwirione, ne oan ket, n’hallen ket bean en gortoz a ze. Ne ouien ket zoken e oa deut da Londrez evit ar c’hendalc’h.\nMes ar pez a skrivan aman, ne lakis ket kement amzer d’hen santout pa zigoueas d’in (eun digoue klasket gant ma êl mat) mont d’azean en Albert-Hall e-kichen an otro Buleon. Eun dudi e vije bet evidomp diviz diwarbenn hon amzer dremenet. Mes eun dudi-all hon deus dioustu da danva, me dreist-oll, me a zo o paouez aruout.\n§ X. — DANVE KLEVET HA DANVE GWELET. — DRAPOIO AR PAB HA RE AR ROUE\nEvidon da vean, en em beajo, laket meur a dra souezus dindan ma doulagad, biskoaz ne gouejont war dreo a sort gant ar re a zo breman dirake. Meo int, koulz laret, gant a blijadur o deus o sellet ouz an eiz mil a dud a zo azeet ’us d’am fenn, dindanon, en daou du hag a dal d’in. Ha n’eus ket unan anê ha n’hallfen ket ken gwelet, evel mac’h on me ma-unan gwelet gant an oll. Mes en plas gwel eman dreist-oll ar chafôd a zervijo da dri-\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Londrez,_1910.djvu/114&oldid=109557 »\nKemmoù diwezhañ degaset d'ar bajenn-mañ d'an 6 Du 2017, da 12:20.